***RÉSZLETES INDOKLÁS***

***1.§-hoz***

***Bevételek alakulása***

Az önkormányzat költségvetési és finanszírozási bevételei 2019. évben 40.389.598 E Ft összegben, a módosított előirányzathoz viszonyítva ***74,3 %-ban*** teljesültek. Az önkormányzatnál a módosított előirányzattól való elmaradás 26,7%-os, a költségvetési szerveknél 6,5 %-os volt. A működési célú bevételek összességében kis mértékben, a felhalmozási bevételek azonban lényegesen elmaradtak az előirányzatoktól. A felhalmozási célra átvett pénzeszközöknél, néhány projekthez kapcsolódóan alacsonyabb volt a teljesítés aránya a tervezettnél, valamint a nettó finanszírozású projektek esetében az Áfa visszaigénylés tervezett előirányzata sem teljesült a kiadások alacsony volta miatt.

**A *szociális és igazgatási feladatoknál*** 22.391 E Ft összegű bevétel volt az év során, ami a módosított előirányzathoz viszonyítva 213,1 %-os teljesítésnek felel meg, a többlet teljesítést az eredményezte, hogy az Egerszeg kártya értékesítésből és a köztemetések megtérítéséből a tervezettnél magasabb összegű bevétel realizálódott.

Egerszeg kártya értékesítésből 17.062 E Ft bevétel származott, 8.361 db új Egerszeg kártya igénylésére, valamint 2.253 db érvényesítő matrica kiadására került sor. Az Egerszeg Kártya elektronikus úton történő igénylésének lehetőségével sokan éltek, 2.615 db kártyát már online rendeltek az ügyfelek.

Kiszabott igazgatási bírságokból 846 E Ft bevétel keletkezett.

A köztemetések kiadásainak megtérítéséből származó 4.408 E Ft, és a korábbi években jogtalanul felvett segélyek visszafizetéséből befolyt 331 E Ft működési bevételt jelentett az önkormányzat számára.

***A humánigazgatási feladatoknál*** 69.735 E Ft összegű teljesítéssel a tervezett bevételek 101,4 %-a folyt be az év során.

A körzeti orvosi ügyelet fenntartásához hozzájáruló községek a 2019. évre megállapított 36.078 E Ft fizetési kötelezettségből és az előző évről áthúzódó tartozásból együtt 36.338 E Ft került teljesítésre. A Fogyatékkal Élők Integrált Intézményének üzemeltetője a Magyar Református Egyház a megállapodás alapján kiszámlázott bérleti díj összegét megfizette. A volt Pais Iskolában működő „Miasszonyunk” Idősek Otthona után megállapított éves bérleti díj év közben csökkentésre került, mivel a közgyűlés döntése alapján az ingatlan tulajdonba adásával egyidejűleg az ingatlanhasznosítási szerződés megszüntetésre került.

Államháztartáson belülről felhalmozási célú támogatásként az Ebergényi úti lőtér rekonstrukciós munkáihoz elnyert és kiutalt pályázati pénzeszköz – 22.000 E Ft - jelentett bevételt.

Államháztartáson kívülről működési célú pénzeszközként a Zala megyei Népművészeti Egyesületnek egy pályázathoz megelőlegezett 4.500 E Ft visszafizetése jelent meg. A humánigazgatási ágazat költségvetéséből nyújtott támogatások elszámolása során 298 E Ft visszafizetési kötelezettség került megállapításra a célnak nem megfelelő felhasználás, vagy program elmaradása miatt.

***A főépítészi feladatokhoz*** kapcsolódó tervezett bevétel egy jogcímhez kapcsolódott. A belterületbe vonással kapcsolatosan az önkormányzatnál felmerült költségek összegét az érintett ingatlan tulajdonosok megtérítették az önkormányzat részére, ez 1.418 E Ft bevételt eredményezett.

 ***A városüzemelési feladatoknál*** az 576.222 E Ft módosított előirányzatból 555.675 E Ft összegű bevétel teljesült, ami 96,4 %-os arányt jelentett.

A működési bevételek között az előirányzott összeggel azonos mértékben, illetve azt meghaladóan teljesült a Gébárti fürdőlétesítmények üzemeltetéséből származó bevétel, a ZG3 kút üzemeltetéséből, a parkolási közszolgáltatási tevékenység ellátásából, a Zalai Közszolgáltató Nonprofit Kft. által az eszközpark használata után fizetett bérleti díjból és közművesítési hozzájárulásból származó bevétel.

Az Aquapark üzemeltetésével kapcsolatos bevétel előirányzata év közben a várható teljesítéshez igazodóan egy alkalommal csökkentésre került, a tényleges bevétel a módosított előirányzattól is kismértékben elmaradt. A fa értékesítés bevétele és a kishaszonbérletből és haszonbérleti szerződésekből származó bevétel is elmaradt a tervezett mértéktől. Kisebb összegű bevételek voltak még telephely engedélyek kiadásából, kéményseprői díjból, áramdíj elszámolásból.

Közhatalmi bevételként környezetvédelmi bírságból 1.438 E Ft bevétel származott.

Államháztartáson belülről működési célú támogatásként 2.757 E Ft kiutalása történt meg illegális hulladéklerakó megszüntetéséhez elnyert pályázat alapján.

Államháztartáson belülről felhalmozási célú támogatásként két pályázat alapján kapott önkormányzatunk támogatást, 1.000 E Ft a Botfai köztemetőben lévő kopjafák felújításához, 7.499 E Ft a Széna tér zártkerti fejlesztéshez kapcsolódott.

Államháztartáson kívülről felhalmozási célú támogatásként kellett megjeleníteni 2.350 E Ft-ot, amit magánerős útépítésekhez fizettek be a lakosok és egy gazdasági társaság, ezen összeg hozzájárult a Lejtős utca aszfaltozásához, a Futrinka úti útépítéshez és a Botfa 14341 hrsz-út útépítéséhez.

A ***Városépítészeti feladatok*** címen szerepelnek a kiemelt, nagy összegű projektekkel kapcsolatos támogatások, a 14.865.254 E Ft összegű teljesítés a módosított előirányzathoz viszonyítva 76,6 %-os teljesítésnek felel meg. A teljesítés zömét a Modern Városok Program keretében megvalósuló feladatok tárgyévi finanszírozása és a TOP projektekhez kapcsolódóan elnyert és kiutalt támogatások jelentik.

A Modern Városok Program keretében

* + a Mindszenty projekthez további 6.000.000 E Ft
	+ az uszoda fejlesztéséhez további 2.163.170 E Ft
	+ a Hevesi Sándor Színház felújításához 255.358 E Ft
	+ az új multifunkcionális rendezvény- és sportcsarnok projekthez 715.144 E Ft

kiutalására került sor.

Az elmúlt években indult európai uniós forrásból finanszírozott projekthez az alábbi összegek kiutalása történt meg 2019. évben:

* TOP-6.1.1-15-ZL1-2016-00001 Északi Ipari Park feltárása és

közművekkel való ellátása 930.382 E Ft

* TOP-6.1.4-16-ZL1-2017-00003 Helyi termelői és kézműves piac

kialakítása 282.350 E Ft

* TOP-7.1.1-16-H-ERFA-2019-00167 Zalaegerszeg Mobil applikáció

projekt 8.667 E Ft

* TOP-7.1.1-16-H-ERFA-2019-00089 Art mozi közösségi és

rendezvény térré alakítása 137.508 E Ft

* KEHOP Zalaegerszeg keleti vízbázisról ellátott települések

ivóvízminőségének javítása projekthez 1.967.137 E Ft

* EFOP-4.1.7-16-2017-00031 Gébárti Kézművesek Háza regionális

célú népi kézműves alkotóházzá fejlesztése 47.030 E Ft

* KEHOP-5.4.1-16-2016-00433 Szemléletformálási programok 4.982 E Ft
* KEHOP-1.2.1-18-2018-00024 ZMJV helyi klímastratégiájának

 kidolgozása 20.000 E Ft

Egyéb projekteknél az előző években elnyert támogatásokból is történt kiutalás:

* SHAREPLACE Interreg Central Europe projekt 14.281 E Ft
* SportOverBorders Interreg HU-HR projekt 3.911 E Ft

Hazai forrásból az „Infrastrukturális fejlesztések Zalaegerszegen” projekthez kapott önkormányzatunk még 200.000 E Ft támogatást. A Zalabesenyői templom felújításához az elszámolást követően a Nemzeti Kulturális Alaptól 2.000 E Ft érkezett. A Kárpát-medencei tradicionális fa sírjeleket bemutató emlékpark létrehozásához 8.000 E Ft-ot biztosított az Emberi Erőforrások Minisztériuma pályázat alapján.

Államháztartáson kívülről, működési célra átvett pénzeszköz volt a Kisfaludy2030 Turisztikai Fejlesztő Nonprofit Zrt.-től kapott 190.500 E Ft támogatás a volt MMIK-ban megvalósuló hotelfejlesztés engedélyes és kiviteli terveinek elkészítéséhez.

Az intézményi működési bevételek között legnagyobb tétel az Észak-zalai Víz- és csatornamű Zrt-vel, mint víziközmű üzemeltetővel megkötött üzemeltetési szerződés értelmében fizetett használati díj. A HD az önkormányzat ívóvíz, illetve szennyvíz vagyonára vonatkozó 2019. évi felújítási és pótlási terv megvalósításához nyújtott fedezetet, mely kifizetésekhez levonható Áfa is kapcsolódott. A HD és az Áfa együttes összege a szennyvíz vagyonnál 417.637 E Ft, az ívóvíz vagyonnál 178.248 E Ft. A nettó finanszírozású projektekhez – Inkubátorház bővítése, Északi Ipari park feltárása, Mindszenty Múzeum, uszoda fejlesztés, munkásszállás építése - kapcsolódóan a teljesített kifizetések után visszaigényelhető Áfa is jelentős összeget tett ki.

A ***Vagyonkezelési feladatoknál*** a 841.638 E Ft bevétel 92,9 %-os teljesítést jelentett a módosított előirányzathoz viszonyítva. Az ingatlaneladásokból a tervezett 206.304 E Ft bevételből 133.156 E Ft teljesült. Nagyobb tételei a Munkácsy utca 3686, 3679/2, 3679/1 hrsz-ú építési telkek, a Rákóczi u. 50. szám alatti 4216/2 hrsz-ú telek és a Dózsa Gy.u. 2. szám alatti 4205/2 hrsz-ú építési telek értékesítése, valamint az Edelmann Hungary Packaging Zrt. részére értékesített iparterület részlet fizetése. Kisebb területek értékesítésére került sor a Gárdonyi utcában, az Ölyvesfalvi és a Kinizsi utcában. A tervezett bevételtől való elmaradás oka, hogy 2019. évben megkötött ügylet (Mártírok u. 50., Azáleás u. 24508/1 hrsz., Budai völgy 697/21 hrsz.) pénzügyi részteljesítése 2020-ra húzódott, ezen szerződések teljes összege a végső vételár rész megfizetésekor a 2020-as gazdasági év bevételeiként fognak realizálódni.

A Tudományos és Technológiai Parkban lévő ingatlanok értékesítésénél a tervezett ingatlan értékesítése megvalósult, emellett egy másik ügylet is lebonyolódott, bevétele még 2019. évben befolyt, így részben ellensúlyozta az ingatlaneladásnál mutatkozó elmaradást. A Déli iparterületen a közgyűlés döntése alapján értékesítésre került egy terület.

Zala-Müllex Kft. az által fizetendő használati díj 85 %-át fizette meg, a IV. negyedévi elszámolás 2020. év elején történt meg.

A működési bevételek között az előirányzott összeggel teljesültek a LÉSZ Kft. bérleményüzemeltetési bevétele, a Vásárcsarnok által fizetett helypénz és helybiztosítási díjak. A megkötött szerződések alapján 100 %-ban teljesült a volt laktanyával kapcsolatos bevétel, a stadion bérleti díj, a tesztpálya területének bérletéből, a Munkásszálló és az Inkubátorház bérbeadásából tervezett díjbevétel. Előirányzatot meghaladó volt a teljesítés az egyéb, nem lakáscélú ingatlanhasznosítás bevételéből, ami bérleti díjból és közüzemi díjak továbbszámlázásából származott. Legnagyobb tételei a Bazitai Tv-tornyon lévő antennák bérleti díjából és kötbér bevételből származtak.

A lakásalapba helyezendő bevételeket és az abból teljesített kiadásokat külön fejezetben mutatjuk be.

A ***jogi és igazgatási feladatok körében*** 113.671 E Ft összeggel a tervezett bevételek 96,5 %-a teljesült az év során. A közterület használati díj bevétele jól alakult, kismértékben meghaladta a módosított előirányzatot. Az önkormányzat kezelésében lévő ingatlanok hasznosításából származó bevétel nem érte el teljesen a tervezett összeget, összhangban a kapcsolódó kiadással. A közterület-felügyeleti bírságból befolyt bevétel és a közterületi reklám célú bérbeadásából befolyt bevétel elmaradt a tervezettől, az utóbbinál a IV. negyedéves kompenzációs elszámolás 2020. évre húzódott át.

A közbeszerzési eljárásokhoz és jogi feladatokhoz kapcsolódóan 691 E Ft folyt be, ami végrehajtási költség megtérítéséből, talált tárgyak értékesítéséből, illetve regisztrációs díjak visszautalásából származott.

Kisebb összegű bevétel származott még közterületen hagyott gépjárművek értékesítéséből, illetve elszállított gépjárművek kiváltásából. Pályázat alapján 30.000 E Ft támogatást nyert el az önkormányzat elektromos vagy Plug-in hybrid gépjárművek beszerzésére.

 ***A pénzügyi lebonyolítás*** címen 21.337.897 E Ft bevétel realizálódott, ez a módosított előirányzathoz viszonyítva 69,9 %-os teljesítést jelentett. Az önkormányzat meghatározó bevételét képező költségvetési támogatások a pótelőirányzatokkal korrigált összegben kerültek kiutalásra. Az eredeti előirányzat az év során két alkalommal került módosításra a lemondások, illetve pótigénylési lehetőségek során, illetve a havonta fizetett különféle pótlékok finanszírozásának figyelembe vételével több alkalommal, így az állami hozzájárulások előirányzata 2.971.209 E Ft-ról év végére 3.324.526 E Ft-ra nőtt. A változás fő jogcímei az alábbiak voltak:

* májusi lemondás és pótigénylés: - 13.052 E Ft
* októberi lemondás és pótigénylés: 28.117 E Ft
* önkormányzat általános működésének és ágazati

 feladatainak támogatása 297.566 E Ft

* kiegészítő állami támogatások 22.430 E Ft
* felhalmozási célú költségvetési támogatások 15.331 E Ft
* 2018. évi állami támogatások elszámolásából 2.925 E Ft

 ***Összes növekmény: 353.317 E Ft***

Az ***önkormányzat működéséhez és ágazati feladatainak ellátásához*** kapcsolódóan az év során két alkalommal volt lehetőség módosítani az állami hozzájárulások igénylését. A májusi időpontban a köznevelési feladatok támogatása jogcímeken az óvodai létszám, és a minősített óvodapedagógusok létszámának pontosítása miatt 2.124 E Ft póttámogatást kapott önkormányzatunk. Két szociális jogcímhez kapcsolódóan üzemeltetési támogatás változásáról kaptunk értesítést, a települési önkormányzat által az idős és hajléktalan személyek részére nyújtott szociális szakosított ellátási feladatok üzemeltetési támogatására 3.800 E Ft póttámogatást biztosított a központi költségvetés, a bölcsődei üzemeltetési támogatást ugyanakkor 18.976 E F-tal csökkentették.

A települési önkormányzatok egyes köznevelési feladatainak támogatása költségvetési soron az állami támogatások októberi lemondása, illetve pótigénylése során az őszi óvodai létszám tervezetthez képest bekövetkezett növekedése miatt 7.351 E Ft póttámogatást kapott önkormányzatunk.

A nappali szociális ellátásoknál a csökkenő mutatószámok miatt 208 E Ft-tal csökkentésre került az állami hozzájárulásunk összege. A gyermekétkeztetésnél az adagszámok növekedése miatt magasabb lett a mutatószám a tervezettnél, ez együttesen 26.109 E Ft pótlólagos bértámogatást, illetve üzemeltetési többlet támogatást jelentett. A bölcsődei ellátáshoz kapcsolódó üzemeltetési támogatásból 5.135 E Ft került központilag csökkentésre.

Az önkormányzat általános működésének és ágazati feladatainak támogatása jogcímeinél az év során ***igénylés vagy pályázat alapján*** kapott támogatásokat az önkormányzat az alábbi jogcímeken:

 - 2018. évről áthúzódó és a 2019. évi bérkompenzáció 16.263 E Ft

 - a minimálbér és a garantált bérminimum emelésének kompenzációja 112.331 E Ft

 - szociális ágazati összevont pótlék 97.139 E Ft

 - szociális ágazatban egészségügyi végzettséghez kötött

 munkakörben foglalkoztatottak egészségügyi kiegészítő pótléka 3.108 E Ft

 - kulturális illetménypótlék 68.542 E Ft

 - könyvtári érdekeltségnövelő támogatás 183 E Ft

 ***összesen: 297.566 E Ft***

A ***helyi önkormányzatok kiegészítő támogatásai*** körében egy jogcímen jutott az önkormányzat forráshoz, a helyi közösségi közlekedés veszteségének finanszírozásához biztosított az állam 22.430 E Ft-ot.

***Felhalmozási célú önkormányzati támogatásként*** kapott a város 5.851 E Ft Vis maior támogatást, ez a 2018. évi pályázaton elnyert összegből az elszámolást követően még fennmaradó különbözet volt. A járásszékhely múzeumok szakmai támogatására 3.900 E Ft, az önkormányzati étkeztetések fejlesztésének támogatására 5.580 E Ft kiutalása történt az év végén, mindkét támogatás felhasználására 2020. évben kerül sor.

Állami támogatásként kellett megjeleníteni a 2018. évi költségvetési beszámolóban kimutatott, 2018. évi állami hozzájárulások elszámolásából a tényleges mutatószámok alapján az önkormányzatot még megillető összeget, 2.925 E Ft-ot.

Az önkormányzat ***közhatalmi bevételei*** körében a legjelentősebb tétel a helyi adókból származó bevétel. Az adóbevételeknél a túlfizetésként jelentkező összegeket a számviteli szabályok szerint a kötelezettség jellegű sajátos elszámolások között kell elszámolni, év végével nem lehet tényleges bevételként megjeleníteni, ezért az egyes adónemeknél a pénzügyi teljesítés kevesebb, mint a ténylegesen befolyt összeg.

Az önkormányzat legnagyobb saját bevételét jelentő ***helyi iparűzési adóbevétel*** eredeti - 4.100.000 E Ft - előirányzata az év során nem változott. Az éves bevétel 4. 979.130 E Ft volt, korrigálva a 62.740 E Ft túlfizetéssel 4.916.390 E Ft volt a ténylegesen elszámolható bevétel, ez 119,9 %-os teljesítésnek felel meg. Az év végéig 8.063 fő adózó 8.371 db bevallása került feldolgozásra, ebből 707 db záró adóbevallásnak minősült. A feldolgozás során az alábbi főbb tendenciák voltak megfigyelhetők:

- A bevallást benyújtó adózók száma az előző év hasonló időszakához képest lényegesen nem változott.

- Az adómentes adóalap1.457.736 E Ft volt az előző évi4.636.701 E Ft-tal szemben, mivel a zalaegerszegi székhellyel rendelkező KATA-s adózók adómentessége 2018. évtől megszűnt a mentes adóalap csökkentése miatt. Az adómentességet igénybe vevő adózók száma 1.848-cal, az adómentes adóalap 3.178.965 E Ft-tal csökkent az előző évhez képest, a többletbevétel részben ennek is köszönhető.

- A helyi adókról szóló törvény alapján az ideiglenes jelleggelmegfizetett helyi iparűzési adó az állandó jelleggel fizetendő helyi iparűzési adóból levonható, melynek összege 6.662 E Ft volt, ez 60 %-kal magasabb, mint a 2017. évben levont összeg.

- A 2018. évi bevallásban a helyi iparűzési adóból levonható belföldi útdíj, a külföldi útdíj és az úthasználati díj együttes összege 612.156 E Ft adókiesését jelentett önkormányzatunknak, ami 39.255 E Ft-tal magasabb az előző évi adatnál.

- Helyi iparűzési adó feltöltése címén 739 adózó nyújtott be adóbevallást, a feltöltés címén bevallott helyi iparűzési adó összege 420.495 E Ft volt, ami 16 %-kal alacsonyabb az előző évinél.

Az önkormányzat 2015. július 1. napjától vezette be az építményadót, valamint a magánszemélyek kommunális adóját.

Az önkormányzat második legnagyobb saját bevételét jelentő ***építményadóból*** 1.086.940 E Ft-ot fizettek be, a túlfizetéssel korrigált teljesítés 1.079.241 E Ft volt, az éves előirányzat 107,9 %-a. Az elmúlt évben az adózók által bevallott összes terület 1.144.516 m². A helyi adókról szóló törvény alapján mentesítettük a kizárólag háziorvosi tevékenység végzésére használt ingatlanokat (508 m²), állattartásra, növénytermesztésre használt ingatlanokat (24.808 m²) . A benyújtott építményadó adatbejelentések alapján az adótárgyak szerint 436 db lakás, 2 üdülő, 1.985 kereskedelmi egység, 72 szállásépület és 1.437 egyéb nem lakás céljára szolgáló épület került adóztatás alá.

A ***gépjárműadó*** megállapítása a Belügyminisztérium Központi Gépjármű Nyilvántartás adatszolgáltatása alapján történt. Az önkormányzathoz befolyt gépjárműadó 60 %- a 2019. évben is központi költségvetés részére került átutalásra, az önkormányzat bevételeként 284.759 E Ft realizálódott, ezt csökkentve a túlfizetéssel 279.367 E Ft a kimutatható pénzügyi teljesítés, ez a módosított bevételi előirányzat 100,1 %-a. Az adóztatott gépjárművek száma az előző évhez képest 5 %-kal (1.489 db), a megállapított gépjárműadó összege 4 %-kal növekedett, ami azt mutatja, hogy a növekedés az idősebb autók üzembe helyezéséből (külföldi behozatal) adódott, amelyeknek a gépjárműadója alacsonyabb. A 2019. évben vásárolt használt gépjárművek új tulajdonosnál történő adófizetési kötelezettség megállapítása érdekében 2.914 db határozatot adott ki az Adóosztály.

 ***Idegenforgalmi adó*** tekintetében az év végéig 27.196 E Ft bevétel keletkezett, ez az éves tervezett összeg 136 %-a. Az önkormányzat illetékességi területén eltöltött vendégéjszaka száma 106.466 db volt, ami 40 %-os növekedést mutat, emellett az adómentes vendégéjszakák aránya is csökkent az előző évi 33%-ról 31 %-ra, ezek együttesen eredményezték az adóbevétel növekedését.

A ***magánszemélyek kommunális adójáról*** szóló önkormányzati rendelet szerint a magánszemélyt abban az esetben terheli adófizetési kötelezettség a lakása után, ha Zalaegerszegen nem rendelkezik állandó lakóhellyel. Az év végéig 22.835 E Ft bevétel realizálódott, ami az előirányzathoz viszonyítva 114,2 %-os teljesítést jelentett. Az ingatlan nyilvántartás felülvizsgálata alapján kiküldött felhívásokra 772 adózó adott be bevallást 804 db adótárgyra vonatkozóan. 2019. évi lakcím módosítások, ingatlan elidegenítése és vagyoni értékű jog megszűntetése miatt 58 db záró bevallás került feldolgozásra. Magánszemélyek kommunális adója bejelentési kötelezettségre felhívást 208 esetben, ismételt felhívást 56 esetben küldött ki az Adóosztály.

2018. adóévről 71 fő nyújtott be talajterhelési bevallást, az általuk befizetett ***talajterhelési díj*** 5.941 E Ft volt 2019. évben, ez 118,8 %-os teljesítést jelentett, a 2018. évi díjbevételhez képest 4 %-os volt a csökkenés. A díjfizetésre kötelezettek száma folyamatosan csökken, a Zalavíz Zrt. adatközlése szerint 1.190 főről 996 főre változott, így az adónemből származó bevétel is kevesebb az előző évinél.

 Az adókhoz kapcsolódó bírságokból és késedelmi pótlék címén 37.322 E Ft, termőföld bérbeadásából származó bevétel után fizetett személyi jövedelemadóból 79 E Ft folyt be.

A Deák Ferenc Könyvtár részére az általános forgalmi adó visszatérüléséig megelőlegezett 19.000 E Ft és a Keresztury VMK részére pályázati pénzeszköz megelőlegezéseként előző évben biztosított 8.000 E Ft visszafizetése megtörtént. Az óvodai ellátásra egy települési önkormányzattal kötött közoktatási megállapodás alapján fizetendő összeg befizetése is teljesült. A működési bevételek között meg kell említeni, hogy a folyószámla utáni kamat a tervezett mértéktől ugyan elmaradt, azonban a költségvetési számlán átmenetileg szabad pénzeszközök értékpapírba történő befektetéséből származó kamatból 16.700 E Ft bevétel származott. Az általános forgalmi adó visszaigényléséből az előirányzatot 6,2 %-kal meghaladó volt a teljesítés. Nyugdíjasházi adományként 26.200 E Ft befizetése történt meg, mely összeg 35 %-át, 9.170 E Ft-ot az önkormányzat az otthonházi lakások felújítására fordíthatja, a maradék összeg a Gondozási Központ részére átadásra került.

A dolgozói lakásépítés és vásárláshoz nyújtott kölcsönökből 4.132 E Ft törlesztés volt az év során. A MOL Nyrt. Az év végén 500 E Ft adományt utalt át a Zala Megyei Katasztrófavédelmi Igazgatóság munkájának támogatása, eszközfejlesztés céljára, a pénz átadása a támogatott részére 2020. évre húzódott át.

A költségvetésben 340.999 E Ft összegű fejlesztési hitelfelvétellel számoltunk több felhalmozási kiadás teljesítéséhez, ebből az év során 190.916 E Ft felvételére került sor, részleteit külön fejezetben mutatjuk be.

A 2018. évi maradványok igénybevételének teljesítése az előirányzott összeggel megegyezően - 9.094.591 E Ft - megtörtént, mivel a számviteli szabályoknak megfelelően a teljes jóváhagyott összeget a tényleges felhasználástól függetlenül igénybevételként meg kell jeleníteni.

A hazai forrásból megvalósuló projektekhez kiutalt támogatásokból volt lehetőség államkötvény vásárlására, a meglévő állományból a kifizetésekhez igazodóan volt év közben beváltás is, a Mindszenty projekthez 540 millió Ft, az uszoda fejlesztéshez 844 millió Ft és az” infrastrukturális fejlesztések Zalaegerszegen” projekthez 677 millió Ft, összesen 2.061 millió Ft összegben.

***Az építéshatósági feladatoknál*** építésügyi bírságból és igazgatási szolgáltatási díjból 289 E Ft bevétel származott.

***A Polgármesteri Kabinet*** tervezett bevételeinek 84,2 %-a valósult meg 83.890 E Ft összeggel. Az Aquacity-ben rendezett jótékonysági nap bevételéből - jegyár bevétel, támogatások és a jótékonysági főzés bevétele – 11.745 E Ft folyt be, melyből több célt támogatott az önkormányzat. A Vadpörkölt Fesztivál bevételéből a Zalaegerszegi és a Magyar Szívgyógyászatért Alapítványt támogatása valósult meg. Az Innovációs és Technológiai Minisztérium 2.000 E Ft-tal járult hozzá a városban megrendezett országos járműipari és logisztikai konferencia költségeihez. A nemzetközi kapcsolatok keretében 2.000 E Ft bevétel származott a Bethlen Gábor Alaptól pályázaton elnyert támogatásként a Kárpát-medencei testvér-települések találkozójának megrendezéséhez A turisztikai feladatokhoz kapcsolódóan az Országos Vadpörkölt és Borfesztivál megrendezéséhez az Agrárminisztérium 950 E Ft támogatást nyújtott. Az ANNORA SUN Kft. üzletrészének értékesítéséből 24.000 E Ft bevétel folyt be. A Virtuális valóság projekthez 35.000 E Ft támogatás kiutalása történt meg, a projekt elemei 2020. évben valósulnak meg.

***Kiadások alakulása:***

Az önkormányzat 2019. évi kiadásai 23.102.171 E Ft összegben teljesültek, ami összességében a módosított előirányzathoz viszonyítva 42,5 %-os teljesítést jelent, ezen belül az önkormányzat teljesítése 34 %-os, a költségvetési szerveké pedig 90,8 %-os volt.

Az eredeti előirányzatok mind a működési, mind a felhalmozási célú kiadásoknál az év során különböző tényezők hatására többször változtak, bevételek növekedése, illetve költségvetési sorok közötti átcsoportosítások átvezetése miatt.

Az évközi módosításra különböző források biztosítottak lehetőséget, melyek közül ki kell emelni:

* utólagos igénylésű és pályázat alapján kapott állami hozzájárulásokat,
* a különféle pályázatokon nyert pénzeszközöket,
* költségvetési szervek saját bevételeit,
* 2018. évi jóváhagyott maradvány – eredeti költségvetésben tervezett összegén felüli részének – igénybevételét.

A következőkben címenkénti bontásban mutatjuk be a működési kiadások teljesítését, a teljesítést befolyásoló tényezőket, majd külön fejezetben a beruházási és felújítási kiadások alakulását, valamint a költségvetési szervek gazdálkodását.

***Szociális és igazgatási feladatok***

A költségvetés az év során e cím alatt szereplő feladatokra 131.743 E Ft-ot biztosított, aminek a felhasználása 120.707 E Ft összeggel, 91,6 %-ban megtörtént.

**Szociális támogatások:**

A lakhatási kiadásokhoz igényelnek legtöbben támogatást. Az év során 623 család részesült ***lakásfenntartási segélyben***,melyet természetben, aszolgáltatóknak, társasházaknak, önkormányzati bérlakás esetén a LÉSZ Kft-nek utalunk. A jogosultak 24 %-a, 152 fő él önkormányzati bérlakásban. Pénzben, egy évre előre történő kifizetéssel csak a szilárd tüzelővel fűtők kapják meg a támogatást.

 A segélyben részesülők száma 12 %-kal csökkent az előző évhez képest, a támogatást újra igénylők aránya 34 %. A segély összege egy éven keresztül a 272 egyedül élő számára havi 6.000 Ft, a többszemélyes háztartásban élőknek 4.500 Ft. Az egyedül élők 70 %-a 60 éves, vagy idősebb személy. Egyösszegű kifizetéssel 55 igénylő kapott támogatást. Előre fizetős mérő feltöltését 22 család számára teszi lehetővé a segély. A felhasznált önkormányzati forrás 29.503 E Ft, ebből 7.887 E Ft-ot a lakásalapból biztosítottunk az önkormányzati bérlakásban élők számára.

Átlagosan havi 4.270 Ft ***gyógyszertámogatást*** vehetett igénybe 257 olyan zalaegerszegi polgár, akinek alacsony jövedelméhez viszonyítva a gyógyszerköltsége számottevő, legalább 5.000 Ft/hó. A 70 éven felüliek – akik az összes jogosult 68 %-át teszik ki - alacsonyabb igazolt gyógyszerköltség esetén is részesülnek havi 3.000 Ft összegű *gyógyszer utalványban*. Az egy évre megállapított támogatás legalacsonyabb havi összege 3.000 Ft, a legmagasabb 10.000 Ft volt. A támogatást *utalvány* formájában biztosítja önkormányzatunk, amit kettő kivételével valamennyi városi gyógyszertár elfogad fizetőeszközként. Az ellátottak száma az előző évihez viszonyítva 19 fővel csökkent. Továbbra is magas viszont az elutasított kérelmek száma (42), melynek oka a jogosultsági határnál alacsonyabb gyógyszerköltség.

Hallókészülék, protézis, ortopéd cipő és sztóma eszköz vásárlásához 4 rászoruló igényelt és kapott átlagosan 40.633 Ft összegű ***gyógyászati segédeszköz támogatást***.

***Szociális krízisalap támogatás***t rendszeres ellátásként 5 főnek, átlagosan 5 hónapra, 19.400 Ft/hó összegben állapított meg a Szociális, Lakás és Egészségügyi Bizottság. Eseti, egy alkalommal történő kifizetéssel 19 fő részesült átlagosan 117.560 Ft támogatásban.

***Lakhatási krízisalap támogatásra*** irányuló kérelem nem volt az év során.

Azok a jövedelmi, vagyoni helyzetük miatt rászorulók, akiknek munkaképességük csökkenése miatt korlátozottak az elhelyezkedési esélyeik, ***megélhetési*** támogatásra jogosultak. Az előző évi 19 fővel szemben tavaly 18 főnek folyósítottuk havi 25.650 Ft támogatást.

A nehéz anyagi körülmények között élő fiatalok a továbbtanuláshoz ***Bursa Hungarica*** ***ösztöndíjat*** igényelhettek. Az elmúlt években három alkalommal (2015-2016-2019.) került sor az ösztöndíj jövedelmi feltételének emelésére, a benyújtott pályázatok száma ennek ellenére folyamatosan csökken. Az elmúlt évben – a megelőző évi 66 fővel szemben - 53 fiatal felnőtt részesült átlagosan 7.600 Ft ösztöndíjban öt hónapon keresztül, amit 5.000 Ft-tal kiegészített a minisztérium.

A rendszeres gyermekvédelmi kedvezményben részesülők a gyermeket nevelő családok legalacsonyabb jövedelmű rétegét képezik, ezért az önkormányzat a karácsonyi ünnepekre gyermekenként 8.550.- Ft összegű ***egyszeri nevelési juttatás***t folyósított. A támogatást külön igényelni nem kellett, kiutalására hivatalból, még december első felében került sor. A 326 gyermek jogán kiutalt önkormányzati forrás **2.787 E Ft**-ot tett ki.

A ***gyermekétkeztetési támogatás*** a gyermek által igénybe vett étkezési napokra 250 Ft-tal járul hozzá a térítési díj kifizetéséhez.Az igénylők száma jelentősen 124-ről 83 gyermekre csökkent. Az érintett 57 család az év során átlagosan mintegy 38.000 Ft díj megfizetése alól mentesült.

***Temetési segélyt*** az előző évi 62 fővel szemben 40 alacsony jövedelmű ügyfél igényelt. A juttatás átlagos összege 34.200 Ft volt.

***Köztemetés*** elrendelésére az előző évi 28 esettel szemben 40 alkalommal került sor. Az átlagos temetési költség 139.000 Ft-ot tett ki. Az elhaltak közül 4 személy hajléktalanként élt a városban, más település lakosának eltemettetése ügyében 8 alkalommal intézkedtünk. A felhasznált költségvetési forrás 5.293 E Ft.

A szilárd tüzelő beszerzéséhez ***tűzifa támogatás***t 41 alkalommal állapítottunk meg átlagosan 40.000 Ft összegben. Nehéz szociális helyzetére tekintettel 7 személy az év során két alkalommal is részesült támogatásban.

Átmeneti megélhetési problémákhoz, váratlanul felmerülő kiadásokhoz az első fokon eljáró polgármester 84 alkalommal állapított meg átlagosan 33.600 Ft összegű ***átmeneti segély***t. A krízishelyzet leggyakoribb oka a lakhatást veszélyeztető hátralékok (albérleti díj, közüzemi díjak, rezsitartozás) felhalmozódása, mások pedig a gyógyszerek vásárlásához, a nélkülözhetetlen háztartási gépek javításához, cseréjéhez, szemüveg vásárlásához, a gyermekek beiskolázáshoz szorultak segítségre. Az elutasított kérelmek száma 24 volt.

***Méltányossági segély*** megállapítása iránt 4 kérelem érkezett, melyben gyógyszerek kiváltásához, szemüveg vásárlásához, lakbér hátralékra igényeltek támogatást. A szakbizottság átlagosan 46.000 Ft támogatást állapított meg.

**Lakásgazdálkodási feladatok:**

Az első lakáshoz jutók önkormányzati kamatmentes kölcsönét igénylők körében 5 személy nyújtott be pályázatot, ebből 1 elutasításra került. 2018-ról 1 pályázati támogatás kifizetése húzódott át 2019-re 1.500 E Ft összegben. A rendelkezésre álló 14.610 E Ft-os keretből összesen 5.100 E Ft kifizetés történt, és további 1.200 E Ft kifizetés húzódik át 2020-ra. A családok otthonteremtési kedvezményének helyi szabályozásáról szóló önkormányzati rendelet 2019. január 1-jei hatállyal kivezetésre került a támogatási rendszerből, mivel a helyi CSOK-program elérte az eredetileg kitűzött célját.

A családok otthonteremtési kedvezménye kamatmentes kölcsönére 2018-ról 2 pályázati támogatás kifizetése húzódott át a 2019. évre 2.400 E Ft összegben. Az elszámolt gyermekkedvezmény 3 gyermek után 900 E Ft volt.

**Helyi védelmi igazgatás** kiadásokból 500 E Ft keretösszegből 41 E Ft felhasználás történt külső védelmi terv gyakorlat lebonyolítására.

2019. év során 8.361 új **Egerszeg Kártya** és 2.253 érvényesítő matrica kiadására került sor. Kidolgozásra került az Egerszeg Kártya elektronikus úton történő igénylése, amelynek révén 2.615 db kártyát rendeltek online módon. A kifizetések, mint a kedvezmény kompenzációja (Egerszegi Sport és Turizmus Kft., ÉNYKK Zrt., ZTE KK Kft., ZTE FC Zrt., Hevesi Sándor Színház, Kvártélyház Kft.), kártyák megszemélyesítése, postaköltség, új kártyák igénylése, online igénylő rendszer, fizetési terminál, pénztárgép működtetésének költségei 26.028 E Ft-ot tettek ki. Az online elérhetőség megteremtése és a pénztárgép telepítése 635 E Ft költséggel járt. Az év során emellett a rendelkezésre álló előirányzatból 1.814 E Ft leszervezése történt a Keresztury VMK részére az általuk nyújtott jegyár kedvezmények kompenzálására.

A „**Nemzedékek kézfogása”** elnevezésű önkormányzati támogatás keretében ifjú házasok támogatásában 186 pár, zalaegerszegi újszülöttek támogatásában 439 fő, nyugdíjasok támogatásában 45 fő részesült, mindösszesen 18.042 E Ft összeggel.

***Humánigazgatási feladatok*** módosított működési kiadási előirányzata 769.864 E Ft, teljesítése 743.584 E Ft volt, ez 96,6 %-os teljesítési arányt jelentett.

**Oktatási feladatok:**

A „Zalaegerszegi Szakképzési Centrum részére támogatás szakképzési ösztöndíj céljára” költségvetési soron a 2019. gazdasági évben előirányzatként 12.000 E Ft állt rendelkezésre, amely Zalaegerszeg Megyei Jogú Város Önkormányzata és a Zalaegerszegi Szakképzési Centrum között létrejött megállapodás alapján került felhasználásra. Az Önkormányzat a támogatást a 2018/2019. tanév II. félévében és a 2019/2020. tanév I. félévében a Zalaegerszegi Szakképzési Centrum Zalaegerszeg Megyei Jogú Város közigazgatási területén működő, meghatározott helyi hiányszakmát oktató, szakképző iskolai képzést biztosító feladatellátási helyén (tagintézményében) tanulmányaikat hiányszakmában folytató, zalaegerszegi lakóhellyel rendelkező tanulók támogatásához, továbbá a támogatást nyújtó és a támogatást igénybe vevő között 2017. április 1-jétől határozatlan időtartamra létrejött Együttműködési Megállapodásban meghatározott adminisztratív terhek miatt felmerülő költségek fedezésére biztosította.

Az „intézmények és civil szervezetek támogatása, rendezvényeik finanszírozása” költségvetési soron szereplő 3.000 E Ft előirányzat terhére az önkormányzat összesen 2.982 E Ft-ot biztosított egyedi támogatási kérelmek alapján a város terültén működő intézmények és civil szervezetek részére.

2019-ban is megrendezésre került Zalaegerszeg Megyei Jogú Város Önkormányzatának évtizedekre visszanyúló hagyományos rendezvénye, melyen a díszoklevéllel és a Pedagógus Szolgálati Emlékéremmel kitüntetett nyugdíjas pedagógusok köszöntése történt. Az ünnepség megrendezésére 2.120 E Ft-ot fordított az önkormányzat, melyből 37 fő díszokleveles pedagógus 35.000 Ft értékű Ajándék Erzsébet-utalványban részesült, illetve részükre, továbbá a Pedagógus Szolgálati Emlékéremmel kitüntetett nyugdíjba vonuló pedagógusok részére fogadás került megszervezésre.

A Zalaegerszegi Felsőfokú Oktatásért Közalapítvány támogatására 50.000 E Ft-ot biztosított a Közgyűlés, melyet a Közalapítvány működési kiadásainak teljesítésére fordított.

Az önkormányzat 2019. évben is biztosította alternatív napközbeni ellátás keretében a nyári napközis tábort a zalaegerszegi általános iskolai korosztálynak a rendelkezésre álló 7.530 E Ft felhasználásával. A szakmai feladatokat a Keresztury Dezső Városi Művelődési Központ, az étkezés megszervezését a Zalaegerszegi Gazdasági Ellátó Szervezet látta el, a szükséges forrást intézményfinanszírozásként biztosítottuk a két intézmény részére.

**Az Ifjúsági feladatok** között az ifjúsági rendezvényekre, a Városi Diáknapokra, a Zalaegerszegi Városi Diákönkormányzat és a Zalaegerszegi Ifjúsági Kerekasztal működésére, és a Zalaegerszegi Egyetemisták Egyesületének támogatására fordított az önkormányzat pénzeszközöket.

A Zalaegerszeg Felsőfokú Oktatásáért Közalapítvány által bonyolított **városi felsőoktatási ösztöndíj** támogatásokra 7.325 E Ft-ot fordítottunk.

* zalaegerszegi lakóhellyel rendelkező nappali tagozatos hallgató pályázó, aki a Pannon Egyetem Mérnöki Kar Zalaegerszegi Mechatronikai Képzési és Kutatási Intézetében az első diploma megszerzése érdekében BSc/BA képzésben végzi tanulmányait a két félév tekintetében 50 fő volt, ösztöndíjban 49 fő részesült.
* zalaegerszegi lakóhellyel rendelkező nappali tagozatos hallgató pályázó, aki Zalaegerszeg város közigazgatási területén működő bármely államilag elismert felsőoktatási intézményben (BGE GKZ, PTE ETK ZKK) az első diploma megszerzése érdekében BSc/BA, vagy MSc/MA képzésben végzi tanulmányait a két félév tekintetében 151 fő volt, ösztöndíjban 150 fő részesült.

**A „Befektetés a jövőbe” Zalaegerszegi Felsőoktatási tanulmányi ösztöndíjra** összesen a két félév tekintetében 3.875 E Ft kifizetés történt a benyújtott és elbírált pályázatok alapján. A 2018/2019. tanév második (tavaszi) félévében a 83 fő-ből, 81 fő pályázata felelt meg a rendelet előírásainak. A 2019/2020. tanév első (őszi) félévében a pályázó 74 főből mindenki részesült ösztöndíjban.

**Kulturális feladatok:**

A kulturális ágazat költségvetésében külön előirányzaton szerepel a Kvártélyház Kft. támogatása 106.660 E Ft-tal, melyből a városi nagy rendezvényeket finanszírozták.

2019-ban az alábbi eseményeket rendezte meg az önkormányzat, vagy biztosított forrást a rendező szervezeteknek:

* Magyar Kultúra Napja 900 E Ft
* Városi Farsang 200 E Ft
* Fazekas-keramikus találkozó 800 E Ft
* Gébárti Művésztelep 500 E Ft
* komolyzenei hétvége 500 E Ft
* Zegasztár 2.000 E Ft
* kórus fesztivál 1.500 E Ft
* Egerszeg Búcsú 500 E Ft
* Magyar Népművelők Egyesülete Országos Vándorgyűlése 500 E Ft.

2019-ben 12 alanyi jogon támogatott kulturális egyesület, alapítvány kapott együttesen 10.000 E Ft támogatást.

Külön soron kaptak támogatást éves működésükhöz:

* Zalaegerszegi Szimfonikus Zenekar: 5.000 E Ft
* Zalai Táncegyüttes: 3.000 E Ft
* Pannon Írók Társasága (Pannon Tükör kulturális folyóirat kiadása): 5.000 E Ft
* Zalai Civil Életért Közhasznú Egyesület: 1.800 E Ft
* Zalaegerszeg Kultúrájáért Közalapítvány: 1.500 E Ft
* Zalaegerszegi Honvédklub: 400 E Ft
* ’47-es Honvéd Zászlóalj Hagyományőrző Egyesület: 400 E Ft.

**Sportfeladatok** között a főbb rendezvények és feladatok az alábbiak voltak:

 **-** Restart sportfesztivál,

 - a szabadidős programok szervezési feladatai,

 - a városi Sportcsarnok, az uszoda sportcélú igénybevételével kapcsolatos feladatok,

 - a diákolimpiai városi és városkörnyéki bajnokságok, versenyek szervezése, lebonyolítása,

 - országos V.-VI. korcsoportos futsal döntő elődöntők, selejtezők rendezése,

 - Nemzetközi diáksport találkozókon való részvétel, rendezés (Lendva, Varasd).

Az úszásoktatás támogatása soron mutatkozó 100,0 %-os tényleges felhasználás önkormányzati forrásból valósult meg az év folyamán.

Az ágazat teljes mértékben kihasználta a lehetőségeit, számottevő maradvány, illetve túllépés egyetlen költséghelyen sem volt. A rendezvénytámogatási, valamint a DO. rendezvények és alapfokú versenyek támogatása soron jelentkező megtakarítás a 2019. év végére tervezett rendezvények elmaradásából, készletbeszerzések késői számlázásából adódott.

**Egészségügyi feladatok:**

A **Fogorvosi alapellátás támogatása** előirányzat a városban területi ellátási kötelezettséggel működő vegyes fogorvosi körzetekben, valamint az iskolafogászati körzetekben a fogorvosi rendelők fenntartásával összefüggő kiadások, valamint a tevékenység végzéséhez szükséges eszközök beszerzéséhez szolgált forrásul. A támogatással érintett vegyes- és iskolafogászati körzetek száma 23 volt, a támogatás összeg 11.500 E Ft volt.

**A fogászati ügyelet támogatását** Zalaegerszeg Megyei Jogú Város lakossága részére a heti pihenő- és munkaszüneti napokon, valamint rendelési időn kívüli időszakra megszervezett sürgősségi fogorvosi feladatok ellátása érdekében biztosította az önkormányzat a kedvezményezett egészségügyi szolgáltató részére.

Zalaegerszeg Megyei Jogú Város **Idősügyi Tanácsa** által 2019. évben 16 idősügyi szervezet részesült támogatásban rendezvényeik költségeihez, 592 E Ft összegben. Az Idősügyi Koncepció céljaihoz illeszkedve 2019. évben is folytatódott a Szenior Akadémia, az önkormányzat anyagilag is támogatta a képzési programot Zalaegerszegen, ehhez 1.800 E Ft támogatást nyújtott. A Tanács által rendezett programok 2019. évben is minden előzetes várakozást felülmúló részvétel és aktivitás mellett kerültek megrendezésre, melyek teljes költsége 667 E Ft volt.

***Főépítészi feladatok:***

A működési költségek a rendelkezésre álló 9.688 E Ft-ból 6.002 E Ft-ot használtak fel, főbb tételei területrendezési és eljárási költségek, belterületbe vonással kapcsolatos kiadások, a Tervtanács működtetésére fordított kiadások voltak.

A belterületbe vonásfeladatkörön belül 15 ingatlan belterületbe vonása fejeződött be, illetve jelenleg is folyik. Önkormányzati finanszírozásban az Andráshida és az Esthajnal utca beépítésre szánt területének önkormányzati tulajdonban lévő útjainak belterületbe vonása is megtörtént az építési telkek belterületbe vonhatósága érdekében. A belterületbe vonással kapcsolatosan az önkormányzatnál felmerült költségek összegét az érintett ingatlan tulajdonosok kötelesek megtéríteni az önkormányzat részére.

***Városüzemelési feladatok:***

A működési kiadásokra 1.953.139 E Ft állt rendelkezésre, melynek teljesítése 1.783.410 E Ft-tal 91,3 %-os volt.

A **parkfenntartás** sor terhére a köztéri padok javítása, kis értékű padok, virágládák, fa hulladékgyűjtők beszerzése történt. A módosított 19.388 E Ft-os előirányzatból az év végéig 87,5 %-os teljesítés történt.

A **parkfenntartás szerződéses munkák VG. Kft.**soron a Városgazdálkodási Kft. és az Önkormányzat között létrejött határozatlan idejű szerződésben foglaltak alapján elvégzendő feladatok szerepelnek, elsősorban a város közparkjainak, településrészeinek, a Gébárti Szabadidőközpontnak, valamint a Parkerdő és Biológusparknak a fenntartása valósult meg. A többször módosított előirányzata 886.981 m2 zöldfelületre vonatkozóan 181.658 E Ft volt, mely teljes mértékben felhasználásra került.

**Belterületi fás szárú növények fenntartási munkái** a körzeti erdőterv szakmai előírásainak megfelelően, az Erdészeti Hatóság felügyelete mellett történtek. A 65 ha nagyságú csácsi réti parkerdő fenntartása egész éven át tartó folyamatos munkavégzést igényelt. A 10.060 E Ft-ra módosított előirányzat terhére a teljesítés 93,8 %-os volt.

**Önkormányzati tulajdonú erdők ápolása, fenntartása** előirányzat terhére az év végéig teljesítés nem történt, maradványként a 2020. évben megnövekedett erdősítési és erdőfelújítási munkák költségeinek finanszírozása érdekében kerül az összeg felhasználásra.

**Játszóterek fenntartása, karbantartása, továbbá játszótér fenntartás a városrészekben, valamint játszótéri eszközök felülvizsgálata, tiltó táblák** előirányzatok terhére keretszerződést kötött az önkormányzat a LÉSZ Kft-vel a mintegy 80 db játszótér állapotfelmérésére, valamint az eszközök karbantartására vonatkozóan. A szerződés keretében a LÉSZ Kft. elvégezte a játszóterek állapotfelmérését, mely alapján számos karbantartási és felújítási munkálat (festés, homokcsere, javítás stb.) 2019-ben elvégzésre került.

**Kontakt Kft. szegélyezési munkák, tuskómarási munkálatok, graffiti eltávolítás, köztéri szobrok tisztítása, továbbá rágógumi eltávolítás, speciális szennyeződésmentesítés**feladatokra a Kontakt Kft-vel került sor szerződéskötésre.

**Zöldterületi Stratégia feladatai** előirányzat terhére, összesen 6.300 E Ft-ból 2019. évi Cselekvési Tervnek megfelelően az alábbi feladatok valósultak meg:

* belvárosi zöldfelületek rendezése
* növényhagymák kiültetése
* virágládák beültetése, fenntartása
* AquaCity virágosítása
* Csertán Sándor utca zöldfelületeinek rendezése
* Balatoni úti felüljáró zöldfelületeinek rendezése
* Balassi park zöldfelületeinek rendezése
* Orsolya téri kispark zöldfelületeinek rendezése
* egyéb zöldfelület megújítások.

**Városüzemelési feladatokhoz kapcsolódó közfoglalkoztatás Kontakt Kft. részére, továbbá közfoglalkoztatás anyag-és eszközigény biztosítása** sorokon 20.800 E Ft, illetve 1.500 E Ft támogatást nyújtott az önkormányzat a Kontakt Kft. részére. Ezen összegből városüzemelési feladatokhoz kapcsolódó közfeladatokat - elsősorban külterületi utak kaszálását, külterületi ingatlanok gyommentesítését, bozótírtásokat stb. – végeztek el.

**Köztisztasági szerződéses munkák** sor terhére került kiegyenlítésre a tavaszi lim-lom akció lebonyolítása, a karácsonyfa elszállítása, az illegális hulladéklerakások felszámolása, a temetőkben keletkező hulladékok gyűjtését szolgáló konténerek ürítése. A 2018. IV. negyedévi lomtalanítás és az őszi lombhulladék számláinak kifizetése 2019-re áthúzódott.

**A nyilvános illemhely üzemeltetését** a Kontakt Humán Kft. látta el külön szerződés keretében, a számlázás a szerződésben foglaltak szerint időarányos volt.

**VG. Kft. köztisztaság szerződéses munkák**(közterületek takarítása, kommunális hulladék szállítása, elhelyezése) előirányzat terhére a városi közutak, járdák, terek, buszvárók tisztántartási feladatait látta el az önkormányzat. A teljesítés az előirányzaton az év végéig 99,8 %-os.

A **köztemetők üzemeltetésére, fenntartására** kegyeleti közszolgáltatási szerződést kötött az önkormányzat a Városgazdálkodási Kft-vel, mely 2013. január 1. napjától 2027. december 31. napjáig hatályos. A 24.000 E Ft összegű előirányzat az előző évi maradványt is tartalmazta, felhasználása az év során megtörtént.

**Állategészségügyi ellátás, továbbá gyepmesteri tevékenység ellátásához eszköz és munkaruha biztosítása** sor terhére 2 fő gyepmester került alkalmazásra, ezzel megoldott a 24 órás szolgálat, továbbá az eszközfejlesztés is folyamatos. Az önkormányzat 2019-ben is támogatta 2.700 E Ft-tal a Zalaegerszegi Bogáncs Állatvédő Egyesületet az állatmenhely fenntartása érdekében.

**Aquapark üzemeltetés, továbbá Gébárti fürdőlétesítmények üzemeltetése** sorokon rendelkezésre álló források felhasználásával2019. évben is elláttuk a fürdőlétesítmények üzemeltetésével kapcsolatos feladatokat, a számlák határidőben kiegyenlítésre kerültek.

**Árvízvédelmi létesítmények fenntartása** keretében a város üzemeltetésében lévő, mintegy 7,5 km hosszúságú árvízvédelmi töltés és hat záportározó létesítmény fenntartási munkáinak elvégzése történt. Az árvízvédelmi műtárgyak (zsilipek, csapóajtós csőátereszek) és tartozékok karbantartására a Városgazdálkodási Kft-vel bruttó 12.000 E Ft összeggel egy éves időtartamra jött létre szerződés. A szerződésben rögzített gyakoriságú kaszálási munkák megtörténtek, a műtárgyak karbantartását folyamatosan végzi a vállalkozó.

**Helyi utak, hidak fenntartása** sor módosított előirányzat 124 592 E Ft teljes egésze lekötésre került, mivel az út- és járdaellenőri szolgálat működtetése mellett egyéb, előre nem tervezhető kisebb javításokra, illetve nagyobb felületű beavatkozást igénylő út és járdajavítási munkákra is az előirányzat biztosított fedezetet, felhasználása az év folyamán folyamatos volt.

A helyi közutak kezelésének szakmai szabályairól szóló 5/2004. (I.28.) GKM rendelet előírásainak betartása érdekében három éves időtartamú szerződés került megkötésre a Zala-Depo Hulladékgazdálkodási és Környezetvédelmi Kft-vel (jogutód ZALA-MÜLLEX Hulladékgazdálkodási és Környezetvédelmi Kft) az utak és járdák útellenőrzési és útjavítási feladatok ellátására.

**Önkormányzati utak szakági nyilvántartása** előirányzat terhére készíttetjük el a szakági nyilvántartásból hiányzó, elmúlt években megvalósult közlekedési létesítmények bemérését és a térinformatikai rendszerbe történő integrálását. A 2019-es évben jelen előirányzat felhasználása nem vált szükségessé.

**Utak, járdák, lépcsők, támfalak hibaelhárítás, sürgősségi feladatok** előirányzat terhére az évközben felmerülő azonnal megoldandó hibaelhárítási, sürgősségi feladatokat végeztettük el 10.000 E Ft összegben.

A városüzemeltetési feladatoknál jelentős összegű kötelezettségvállalással terhelt maradvány képződött, a megrendelt, szerződéssel lekötött munkák egy részének pénzügyi teljesítése 2020. évre húzódott át, így ezen összegek a 2020. évi eredeti előirányzatokban a megfelelő sorokon visszatervezésre kerültek.

***Városépítészeti feladatoknál*** a kiadások jelentős részét a felhalmozási célú kiadások képviselik, részletes indokolását külön fejezet tartalmazza. A működési kiadásokra 35.941 E Ft módosított előirányzat állt rendelkezésre, ebből 28.071 E Ft került felhasználásra, ebből az ünnepi díszvilágítás szerelése, egyéb létesítményi működési kiadások és a beruházásokhoz, stratégiai fejlesztési feladatokhoz kapcsolódó dologi kiadások (hatósági és igazgatási szolgáltatási díjak, vázrajzok, tanulmányok) kerültek kifizetésre.

***Vagyonkezelési feladatok működési kiadásaira*** a jóváhagyott 34.959 E Ft-ból 26.475 E Ft felhasználás történt 2019. évben.

Az **önkormányzat által kezelt ingatlanok közös költség, közüzemi díjak** sor terhére kerültek kifizetésre az önkormányzati tulajdonban lévő ingatlanok, helyiségek működtetésével (beleértve az ideiglenesen vagy akár hosszabb ideje üresen álló ingatlanokat is) összefüggésben felmerült áram-, gáz és vízdíjak, egyéb, pl. társasházi közös költségek. A költségvetési sor éves tervezett 7.617 E Ft-os kerete 9.423 E Ft-ra módosult az év során, ebből a teljesítés 96,2 %-os volt.

A **helyiséggazdálkodás kiadásai** sor módosított 929 E Ft-os előirányzatán alacsony szintű, 23,6%-os felhasználás történt, mivel a sor eseti jellegű, nem tervezett kiadások fedezetéül szolgál.

A **reptér működési kiadásai** költségvetési soron elkülönített 6.400 E Ft keretösszegből 4.785 E Ft a korábbi évekhez hasonlóan a Gratis Kft-vel a reptér üzemeltetésére kötött koncessziós szerződés alapján került kifizetésre.

**Az önkormányzati ingatlanok állagmegóvása, vagyonvédelme** sor módosított 3.218 E Ft-os előirányzat teljesítés 28,7 %-os volt. Az önkormányzati ingatlanok eseti jelleggel felmerülő karbantartási feladatainak elszámolása történt a sor terhére.

A **volt vasúti ingatlanok működési kiadásai** sor 1.000 E Ft-os összegéből a MÁV-tól bérelt vasúti földterületek (tehermentesítő út, stadion által elfoglalt terület, Berzsenyi u. vasúti átjáró stb.) bérleti díjai kerültek kifizetésre.

A **vagyongazdálkodási feladatok és szakértői díjak** költségvetési sor 11.138 E Ft-os előirányzatán a teljesítés 77,6 %-os volt. E sor szolgálta a különböző hatósági eljárásokkal kapcsolatban felmerülő költségek (értékbecslések, változási vázrajzok, kisajátítási dokumentációk, művelési ág változások, szakértői vélemények, tulajdoni lapok, térképkivonatok, stb.) finanszírozását.

***Jogi és igazgatási feladatok kiadásai*** 200.322 E Ft összegben, a módosított előirányzathoz viszonyítva 84,6 %-ban teljesültek***.***

A **képviselők, bizottsági tagok és tisztségviselők díjazása**, a kapcsolódó járulékfizetési kötelezettségek és a felmerült dologi kiadások 133.772 E Ft költséget jelentettek. A kiadások a képviselők, bizottsági tagok tiszteletdíján és annak járulékain túl a közgyűlések reprezentációs költségeit, dologi kiadásként az internet szolgáltatás, kiküldetések költségeit tartalmazzák.

Az önkormányzat kezelésében lévő ingatlanok működési kiadásaira tervezett 28.473 E Ft módosított előirányzatból 2019. évben 26.452 E Ft került kifizetésre, ami 92,9 %-os felhasználást jelent.

A **közbiztonsági feladatokra** tervezett 3.402 E Ft előirányzatból a Polgárőrök Zalaegerszeg Biztonságáért Egyesület 1.500 E Ft működési támogatásban részesült.

A **„Rendért” Zalai Közbiztonsági és Polgárőr Egyesület** és a **Zalaegerszegi Városi Közbiztonsági Polgárőr Egyesület** részére az éves tervezett támogatási összeg kiutalása megállapodás alapján megtörtént.

Közterületen **elhagyott üzemképtelen gépjárművek** elszállítására 421 E Ft volt elkülönítve. Az önkormányzat telephelyére 16 gépjárművet kellett beszállítani közterületről, melynek költsége kettő üzemképtelen gépjármű felnyitásának költségeivel együtt 345 E Ft volt. A beszállított gépjármű hulladékként történő értékesítésére 8 esetben került sor, ebből 256 E Ft bevétel származott.

***Pénzügyi lebonyolítás*** tételei a szakosztályokhoz közvetlenül nem kapcsolható kiadásokat, támogatásokat tartalmazzák, a módosított előirányzat 4.000.687 E Ft volt, a teljesítés 67,4 %-os arányt mutat. Legnagyobb tétele az átmenetileg szabad pénzeszközökből forgatási célú értékpapírok vásárlása volt. Kiadási megtakarítás az Áfa befizetésnél mutatkozott.

A Zalaegerszegi Szociális Társulás irányítása alá került 2013. július l. napjától a Zalaegerszegi Gondozási Központ, finanszírozása a Társuláson keresztül, támogatásként jelenik meg, ez 2019. évben 448.916 E Ft kiadást jelentett az önkormányzat számára.

A különböző egyesületek és alapítványok támogatása az előirányzott összegekkel, a megkötött megállapodásoknak megfelelően történtek.

A városi strandfürdő és fedett uszoda működését 40.000 E Ft-tal támogatta az önkormányzat az év során.

Az év során 1.600 000 E Ft összegben került sor Önkormányzati Magyar Államkötvény vásárlására, 1.300.000 E Ft az uszoda fejlesztéshez 2019. évben kiutalt támogatásból átmenetileg szabad pénzeszközökből, 300.000 E Ft pedig az adóbevételekből került befektetésre.

***A Polgármesteri Kabinet*** működési kiadásaira biztosított 500.191 E Ft módosított előirányzat felhasználása 91 %-os arányú volt.

A **rendezvények, kommunikáció, reprezentáció** sor terhére kabinet feladatköréhez kapcsolódó rendezvények és feladatok költségeit finanszírozta az önkormányzat, a jelentősebbek az alábbiak voltak:

* Újévi köszöntő – Dísz téri rendezvény
* Újévi fogadás
* a város legnagyobb adózóinak köszöntése
* sajtónapi rendezvény
* bölcsődék, óvodások ajándékozása húsvétkor és mikuláskor
* Jótékonysági nap lebonyolítása
* szépkorúak köszöntése
* hirdetések, PR cikkek
* portálra fotók készíttetése
* gazdasági kiadvány
* Zalaegerszegért-díj díjai és átadási ünnepsége
* Vadpörkölt Fesztivál rendezvény
* Innovációs díj ajándékai
* Egerszegi Kapocs rendezvény
* vezetők hazai és külföldi vendégeinek fogadása, étkeztetése, szállása, ajándékok vásárlása
* meghívók, képeslapok készíttetése

**A turisztikai feladatok** terhére elszámolt kiadások különféle turisztikai kiadványok, programajánlók készítéséhez, egyesületi tagdíj befizetéséhez, domain név és weboldal karbantartásához kapcsolódtak.

**A kulturális városi rendezvények** soron szereplő előirányzat a rendezvények szervezésének kiadásait és nemzeti ünnepeink megrendezéséhez nyújtott támogatásokat tartalmazza.

A **Nemzetközi kapcsolatok** címen kerülnek elszámolásra a városnapi és egyéb programok testvérvárosi delegációival kapcsolatos költségek, a napidíjak, támogatások.

A **Településrészi Önkormányzatok** rendelkezésére álló keretből a TRÖ-k döntéseinek megfelelően került sor a kifizetésekre, melynek döntő többsége intézmények, civil szervezetek támogatására, rendezvények lebonyolítására, valamint közüzemi díjak kifizetésére irányult. A teljesítés 50,8 %-os volt. Az előirányzat maradvány összege a 2020. évi költségvetésben visszatervezésre került.

**Vállalkozásfejlesztési, befektetés támogató programok, közfoglalkoztatás és munkaerő kölcsönzés** támogatására együttesen 104.452 E Ft-ot fordított az önkormányzat.

Az Egerszegi Sport és Turizmus Kft. működési támogatására 45.710 E Ft-ot, a városi újság kiadásának támogatására 42.000 E Ft-ot, a Zalaegerszegi TV és Rádió Kft. működési támogatására 70.000 E Ft-ot biztosított az önkormányzat.

***Fejlesztési és felújítási kiadások:***

A jogszabályban előírt bekerülési összeget meghaladó költségű beruházások, felújítások esetében a feladatokhoz kapcsolódóan közbeszerzési eljárások során kerültek a kivitelezők kiválasztásra. A közbeszerzési értékhatár alattiak esetén az önkormányzat beszerzési rendeletének megfelelően kerültek kiválasztásra a megvalósításban résztvevő kivitelezők, műszaki ellenőrök.

A 2019. évi tervezett fejlesztési és felújítási feladatok előirányzatait és azok pénzügyi teljesítését tételesen a 6.a tábla tartalmazza az egyes alcímekhez kapcsolódóan, ami nem minden esetben azonos a műszaki készültséggel, mivel több tételnél a cél megvalósult az elmúlt évben, azonban a pénzügyi teljesítés áthúzódott 2020. évre.

Az alábbiakban a fontosabb pénzügyileg is teljesített beruházásokat és felújításokat, illetve egyéb felhalmozási célú kiadásokat vesszük számba.

**Főbb beruházások:**

* Nemzeti Ovi-Foci-Sport Program (Szent László utcai és Mikes K. utcai tagóvodákban)önrész biztosítása
* Apáczai udvarán lévő kosárlabda pálya kialakítása, kapu építés, palánk felállítása
* Kertvárosi templom közvilágításra kapcsolása
* Ságod, közösségi Ház melletti nyílt árok zárttá tétele és felette parkoló létesítés
* Csácsi u. - Domb utca buszváró építés
* Gazdaság u. parkolóhelyek kialakítása és gyalogátkelőhely létesítése
* Toldi Miklós utcai parkoló létesítése
* Magánerős útépítések támogatása
* Páterdombi u. parkoló kialakítása
* Csácsi-hegy útépítés
* Berzsenyi u.17. mozgáskorlátozott feljáró
* Telekalja u. járda építés
* Becsali járda építés
* Kárpát-medencei tradicionális fa sírjeleket bemutató emlékpark létrehozása
* Boldogasszony kápolna építése a Gébárti tónál
* Munkaerő-piaci mobilitást elősegítő munkásszállás építése
* Sportpark pályázattal megvalósuló pályák előkészítő és járulékos munkái
* Lakóövezetbe sorolt ingatlanok vásárlása Lakásalapból

**Főbb felújítások:**

* Keresztury D.VMK táncterem alatti födém megerősítése
* Petőfi utca (Bíró M.- Kosztolányi u. közötti) D-i járda felújítás
* Stadion 2. előtti járda aszfaltozás
* Járdafelújítások Zalabesenyőben
* Járdafelújítások Páterdombon
* Batsányi utca lokális járdafelújítások
* Hársas út aszfaltozás
* Futrinka utca aszfaltozás
* Landorhegyi u. 26 - Csertán Sándor utca közötti járdaszakasz felújítása
* Járda és útfelújítások (Babits, Olajmunkás)
* Tóth Árpád utca aszfaltozás
* Bartók - Volán u. útfelújítás és csapadékvíz rendezés
* Berzsenyi utca 28-30. járdafelújítás
* Bozsok, Szabadság utca járda felújítás
* Kossuth L. utca burkolatfelújítás (térkőcsere)
* Diófa utca felújítása
* Petőfi u. részleges felújítása (Kossuth-Kosztolányi között)
* Kertvárosi utak, járdák felújítása, parkoló
* Botfai köztemetőben lévő fa kopjafák felújítása
* Átalszegett utca 80-116. sz.előtti járda felújítási munkái
* Piac parkoló aszfaltozása és csarnok javítás
* Vizslaparki u. 6-8. szennyvízcsatorna rekonstrukció
* Vizslapark és környezete közműfejlesztés
* Ságod, közösségi Ház (óvoda melletti) terem ablakcsere
* Centrum áruház mögötti árufeltöltő alagút felújítás

**Pénzeszköz átadással megvalósult fejlesztések, felújítások:**

* Csácsbozsok-Nemesapáti SE egyszeri támogatás
* Napsugár utcai valamint Űrhajós óvoda, bölcsőde intézményi fejlesztések, ill. pénzeszközátadás
* Kosztolányi óvoda intézményi fejlesztések támogatás
* Izsák iskola- játszótér építés
* Eötvös Iskola felújítási célú pénzeszköz átadás
* Városi Középiskolai Kollégium parkoló építés, eszközbeszerzés
* Tipegő bölcsőde fejlesztés
* Bölcsődék felújítása
* ZEGESZ részére étkezési kártyák egyszeri cseréjéhez
* Petőfi Iskola Hang- és vizuáltechnikai eszközök beszerzése
* Olai templom előtti rész térkövezés
* Andráshidai közösségi ház felújítása
* Idősek Otthona mozgáskorlátozott rámpa felújítása
* Hadkiegészítő épület fűtéskorszerűsítés
* Keresztury VMK támogatása Kézművesek Házában galéria kialakítása
* LÉSZ Kft. részére önk-i tulajdonú ingatlanok utáni felújítási hozzájárulás
* Befektetés támogatás a BGS Safety Product Kft. részére
* Zalai Boldogasszony Alapítvány támogatása
* Altatás Biztonságáért Alapítvány támogatás
* A Zalaegerszegi és a Magyar Szívgyógyászatért Alapítvány támogatása (Vadpörkölt Fesztivál bevétele terhére)
* Vállalkozásfejlesztési Alapítvány kamattámogatás

***A lakásalappal kapcsolatos bevételek és kiadások:***

A lakásalaphoz kapcsolódó bevételek és kiadások több soron szerepelnek a költségvetésben, ezeket összefoglalóan, a jobb áttekinthetőség érdekében az alábbiakban mutatjuk be:

A lakásalappal kapcsolatos bevételek:

 **5/a. táblában**:

 - ideiglenesen nehéz helyzetbe került polgárok részére nyújtott
 kölcsön törlesztése 65 E Ft

 - kamatmentes hitelek és kölcsön törlesztése 7.535 E Ft

 - Családok otthonteremtési kedvezménye kölcsön törlesztés 3.146 E Ft

 - lakásalaphoz kapcsolódó bevételek (kamat, áfa visszaigénylés) 9.982 E Ft

 - bérlakás értékesítés 3.624 E Ft

 - TOP projekt megelőlegezés visszapótlása 21.011 E Ft

 költségvetési bevételek: 45.363 E Ft

 - finanszírozási bevételek

 - lakásalap maradványának igénybevétele 139.617 E Ft

  ***Bevételek összesen: 184.980 E Ft***

A lakásalappal kapcsolatos kiadások:

 **-6/a. táblában :**

 - Önkormányzat által nyújtott lakástámogatás első lakáshoz jutók részére 5.100 E Ft

 - Családok otthonteremtési kedvezménye 3.300 E Ft

 - Önkormányzat tulajdonában lévő mintegy 30 db bérlakás teljes vagy
 részleges felújítása, korszerűsítése 24.295 E Ft

 - Lakásalappal kapcsolatos kiadások 291 E Ft

  - Önkormányzati tulajdonú lakások iparosított technológiájú felújításához
 pénzeszköz átadás LÉSZ Kft. részére 337 E Ft

 - Lakóövezetbe sorolt ingatlanok vásárlása 15.500 E Ft

 - Önkormányzati bérlakásban élők lakásfenntartási segélye 7.887 E Ft

 - Egyéb önkormányzati lakások felújítása 7.733 E Ft

 ***Kiadások összesen:*** ***64.443 E Ft***

Zalaegerszeg Megyei Jogú Város Közgyűlése a „TOP és egyéb pályázatok előkészítése és önerő biztosítása” sor előirányzatát 2017. év során kétszer emelte meg a lakásalap pénzeszközeinek átmeneti igénybevételével, az 55/2017. (IV.13.) és a 157/2017. (IX.14.) számú határozatokkal 40 millió Ft, illetve újabb 30 millió Ft került átcsoportosításra, visszapótlási kötelezettséggel. 2019-ben a lakásalapból történő igénybevétel már nem volt, a korábban TOP projektekhez átmenetileg igénybe vett 21.011 E Ft visszapótlása 2019. évben megtörtént, így a 70 millió Ft teljes összege határidőben visszapótlásra került a lakásalapba.

***A környezetvédelmi alap*** bevételét képezte 2019. évben a talajterhelési díjból befolyt 5.941 E Ft és környezetvédelmi bírságból származó 1.438 E Ft. Az alapból teljesített kiadások összesen 13.875 E Ft-ot tettek ki. A kiadások között nagyobb összeggel a „Virágos Zalaegerszegért” akció lebonyolítása és díjak átadása, a „TE TEDD!” köztisztasági akció és ÖKO nap szervezése szerepeltek. Az önkormányzat zajmérést és vízminta vételezést is végeztetett, környezettudatos nevelési módszerek elterjesztésére különböző rendezvényeket szervezett. Ezen kívül vízvédelemmel kapcsolatos feladatokat finanszírozott az önkormányzat az alap pénzeszközeiből. Az alap 2019. évi felhasználásáról részletes tájékoztató készült a közgyűlés 2020. február 6-i ülésére, melyet a testület elfogadott. Az alap maradványa a 2019. évi nyitó egyenlegből kiindulva a bevételek és kiadások elszámolását követően 14.036 E Ft volt az év végén.

***A helyi építészeti értékek védelme*** alappal kapcsolatosan kiadás nem volt az év során, építésügyi bírságból 289 E Ft bevétel származott, valamint költségvetési forrásból 3.000 E Ft került átutalásra az alapba, így az év végi maradvány 6.901 E Ft volt, ami a 2020. évi költségvetésben visszatervezésre kerül.

2019. évben ***parkoló megváltásból*** 1.270 E Ft bevétel származott, ennek nettó összegét a Platán sor 12. szám alatti parkoló bővítéséhez használta fel az önkormányzat.

***Az idegenforgalmi adóból*** 2019. évben 27.196 E Ft bevétele volt az önkormányzatnak. A beszámítás rendszere miatt a központi költségvetésből már támogatásra nem volt jogosult önkormányzatunk a beszedett adóforintokhoz kapcsolódóan. A Zalaegerszegi Turisztikai Hivatal és Információs Iroda működtetéséhez biztosított fenntartói támogatást, 18.767 E Ft-ot teljes egészében, és a Polgármesteri Kabinet által ellátott idegenforgalmi feladatok kiadásainak egy részét, 8.429 E Ft-ot fedezett az idegenforgalmi adóból származó bevétel.

***Önkormányzat által irányított költségvetési szervek***

A 2019. évi zárszámadás a Polgármesteri Hivatallal együtt 18 költségvetési szerv teljesítési adatait tartalmazza.

***A 2019. évi bevételek*** előirányzatainak, teljesítésének és összetételének alakulását az alábbi táblázat foglalja össze:

 *adatok: E Ft-ban*

|  |  |  |  |  |
| --- | --- | --- | --- | --- |
| ***Bevételek megnevezése*** | ***Eredeti előirányzat*** | ***Mód. előirányzat*** | ***Teljesítés*** | ***Teljesítés******%-a*** |
| ***Összege*** | ***Megoszlás******%-a*** | ***Összege*** | ***Megoszlás******%-a -a*** | ***Összege*** | ***Megoszlás******%-a -a*** |
| Működési célú támogatások áht-n belülről | 331.544 | 4,6 | 677.564 | 8,3 | 573.132 | 7,2 | 84,6 |
| Felhalmozási célú támogatások áht-n belülről |  |  | 82.160 | 1,0 | 34.370 | 0,4 | 41,8 |
| Működési bevételek | 1.241.889 | 17,3 | 1.343.578 | 16,5 | 1.321.624 | 16,6 | 98,4 |
| Felhalmozási bevételek |  |  | 2.451 | 0,1 | 2.431 | 0,1 | 99,2 |
| Működési célú átvett pénzeszközök | 89.449 | 1,3 | 1.875 |  | 2.084 |  | 111,2 |
| Felhalmozási célú átvett pénzeszközök |  |  | 1.000 |  |  |  |  |
| Maradvány igénybevétele | 308.206 | 4,3 | 564.099 | 6,9 | 564.099 | 7,1 | 100,0 |
| Központi, irányító szervi támogatás | 5.189.349 | 72,5 | 5.459.412 | 67,2 | 5.459.412 | 68,6 | 100,0 |
| ***Bevételek mindösszesen:*** | ***7.160.437*** | ***100,0*** | ***8.132.139*** | ***100,0*** | ***7.957.152*** | ***100,0*** | ***97,8*** |

A ***működési célú támogatások,*** melyek az államháztartáson belülről érkeztek,az összes bevétel 7,2 %-át képezték, együttesen **573.132 E Ft** összegben.

A legnagyobb tételt jelentő 300.069 E Ft-ot a Zalaegerszegi Egészségügyi Alapellátási Intézmény vette át a Nemzeti Egészségbiztosítási Alaptól.

Ezen az előirányzaton jelentek meg továbbá:

* A Keresztury VMK, a Deák Könyvtár és a Göcseji Múzeum jelentős összegű elnyert pályázati támogatásai.
* A Hevesi Sándor Színház és a Griff Bábszínház a korábbi TAO támogatás kiváltására kapott állami támogatásai, ami a Hevesi Színháznak 78.000 E Ft, a Griff Bábszínháznak 10.500 E Ft bevételt jelentett 2019-ben.
* A Közgyűjteményi és Közművelődési Gazdasági Ellátó Szervezet (KKGESZ) működési célú támogatásértékű bevétele, amit a Göcseji Múzeumtól kap a pénzügyi-gazdasági feladatok elvégzésének ellentételezésére.
* A Nemzeti Kulturális Alaptól nyert pályázatok.
* Az Emberi Erőforrások Minisztériuma támogatása.
* Az önkormányzat bizottságainak támogatásai.

A ***felhalmozási célú támogatások az államháztartáson belülről*** a bevételek 0,4 %-át képezték, teljesült összege **34.370 E Ft.** Tartalmazza többek között:

* Keresztury VMK: a Kézművesek Házára és az andráshidai közösségi ház felújítására fordított összegeket.
* Nemzeti Kulturális Alap járásszékhely múzeumok támogatását.
* Hevesi Sándor Színház és Griff Bábszínház felhalmozási céllal elnyert pályázatait.

A ***működési bevételek*** 2019. évben **1.321.624 E Ft** összegben realizálódtak, mely az összes bevétel 16,6 %-át alkották.

A költségvetési szervek bevételszerző lehetőségei változóak, főbb bevételi tételek az alábbiak:

* A bölcsődékben, az óvodákban és a Zalaegerszegi Gazdasági Ellátó Szervezetben (ZEGESZ) a gyermekétkeztetés ellátási díjai alkotják a bevételek legfőbb részét, mely összegek kiegészítve az állami és önkormányzati támogatással alkotják a fedezetét az étkeztetés költségeinek.
* A Keresztury VMK-ban rendezvények belépőjegyei, mozijegyek, bérleti díjak.
* A Deák Ferenc Megyei és Városi Könyvtár olvasószolgálati, kötészeti bevételek.
* A Zalaegerszegi Turisztikai Hivatal és Információs Irodában könyvek, turizmus kártyák, képeslapok, térképek, népművészeti tárgyak, hűtőmágnesek eladása, valamint jegyárusítás jutaléka.
* A Göcseji Múzeumban: múzeumpedagógiai foglalkozások, programszervezés, kulturális szolgáltatások, valamint régészeti tevékenység bevétele.
* A Hevesi Sándor Színház és Griff Bábszínház jegy-és bérletbevételei.
* A Városi Sportlétesítmény Gondnokság Intézményében: sportegyesületek részére ingatlan bérbeadás, lakás, büfék, pálya, terem, reklámfelület bérleti díja.
* a Vásárcsarnokban a területhasználati és helybiztosítási díjak, napi helypénz, bérleti díj, illemhely üzemeltetésének bevétele.

A ***felhalmozási bevételek*** **2.431 E Ft** összegben teljesültek, mely összeg használt tárgyi eszközök értékesítéséből származott.

A ***működési célú átvett pénzeszközök*** között az államháztartáson kívülről (alapítványoktól, civil szervezetekről, vállalkozásoktól) érkező, működési célra szánt bevételek szerepelnek, összege **2.084 E Ft.**

A ***maradvány igénybevétele*** sor a 2018. évben keletkezett és 2019-re visszatervezett maradvány összegét tartalmazza, **564.099 E Ft** összegben, az összes bevétel 7,1 %-át alkotva.

A költségvetési szervek bevételeinek meghatározó részét továbbra is az önkormányzat ***központi, irányítószervi támogatása*** jelentette, ami a teljes költségvetés 68,6 %-a. 2019. évben Zalaegerszeg MJV Önkormányzata felügyelete alá tartozó költségvetési szerveknek biztosított irányítószervi támogatás összege **5.459.412 E Ft** volt, melyből

* állami támogatás 2.978.647 E Ft,
* önkormányzati támogatás 2.480.765 E Ft volt.

Az állami támogatás az alábbi jogcímeken érkezett:

|  |  |
| --- | --- |
| * Önkormányzati hivatal működésének támogatása
 | 101.260 E Ft  |
| * Óvodák támogatása
 | 995.472 E Ft |
| * Bölcsődei ellátás támogatása
 | 330.532 E Ft |
| * Gyermekétkeztetés támogatása
 |  481.379 E Ft |
| * Rászoruló gyermekek intézményen kívüli szünidei étkeztetésének támogatása
 | 590 E Ft |
| * Család- és gyermekjóléti központ, szolgálat, valamint az óvodai és iskolai szociális segítő tevékenység támogatása
 | 164.730 E Ft |
| * Múzeum feladatainak támogatása
 | 108.200 E Ft |
| * Könyvtár feladatainak támogatása
 | 135.000 E Ft |
| * Megyei könyvtár kistelepülési könyvtári célú kiegészítő támogatása
 | 175.534 E Ft |
| * Könyvtári érdekeltségnövelő támogatás
 | 183 E Ft |
| * Közművelődési feladatok támogatása
 | 26.293 E Ft |
| * Színházak támogatása
 | 270.400 E Ft |
| * Szociális ágazati összevont pótlék
 | 47.821 E Ft |
| * Kulturális illetménypótlék
 | 68.542 E Ft |
| * Bérkompenzáció
 | 12.907 E Ft |
| * A minimálbér és garantált bérminimum emelésének támogatása
 | 59.804 E Ft |

***A 2019. évi intézményi kiadások*** összetételét, teljesítésének alakulását és megoszlását az alábbi táblázat tartalmazza:

 adatok: E Ft-ban

|  |  |  |  |  |
| --- | --- | --- | --- | --- |
| ***Kiadások megnevezése*** | ***Eredeti előirányzat*** | ***Módosított előirányzat*** | ***Teljesítés*** | ***Teljesítés******%-a*** |
| ***Összege*** | ***Megoszlás******%-a*** | ***Összege*** | ***Megoszlás******%-a*** | ***Összege*** | ***Megoszlás. %-a*** |
| Személyi juttatások | 3.814.776 | 53,3 | 4.161.187 | 51,2 | 3.987.182 | 54,0 | 95,8 |
| Munkaadókat terhelő járulékok és szoc. hj. adó | 780.994 | 10,9 | 853.378 | 10,5 | 800.712 | 10,8 | 93,8 |
| Dologi kiadások | 2.396.893 | 33,5 | 2.791.017 | 34,3 | 2.400.262 | 32,5 | 86,0 |
| Ellátottak pénzbeli juttatásai | 1.000 |  | 7.007 | 0,1 | 5.219 | 0,1 | 74,5 |
| Egyéb működési célú kiadások | 63.403 | 0,9 | 56.631 | 0,7 | 50.932 | 0,7 | 90,0 |
| Beruházások | 91.455 | 1,3 | 200.122 | 2,4 | 128.243 | 1,7 | 64,1 |
| Felújítások | 11.916 | 0,1 | 62.797 | 0,8 | 13.405 | 0,2 | 21,3 |
| Egyéb felhalmozási célú kiadások |  |  |  |  |  |  |  |
| ***Költségvetési kiadások összesen:*** | **7.160.437** | **100,0** | **8.132.139** | **100,0** | **7.385.955** | **100,0** | **90,8** |

***Személyi jellegű kiadások*** címén **3.987.182 E Ft** került kifizetésre, ami a költségek legnagyobb részét, 54 %-át jelenti. A személyi kiadások emelkedését eredményezte, hogy 2019-ben ismét emelkedett a minimálbér és a garantált bérminimum összege.

A Keresztury VMK, a könyvtár és a múzeum elnyert uniós pályázatainak megvalósításához is kapcsolódnak személyi jellegű kifizetések, ami tovább növelte ennek a kiadásnemnek az összegét.

A ***munkaadókat terhelő járulékok és szociális hozzájárulási adó*** 2019-ben **800.712 E Ft** volt, ami kiadások 10,8 %-át jelentette. Az előző évhez viszonyítva csökkenés tapasztalható, ami a szociális hozzájárulási adó 19,5 %-os mértékének 17,5 %-ra való mérséklése okozott.

***Dologi kiadások*** címén **2.400.262 E Ft-**ot költöttek a költségvetési szervek, ez a teljes kiadások 32,5 %-a. Ezen a kiadásnemen könyvelik többek között a közüzemi díjak, karbantartási anyagok, üzemeltetési anyagok, munkaruha, védőruha, tisztítószerek, irodaszerek költségeit.

Jelentős tétel a dologi költségeken belül – a bölcsődékben, óvodákban és a ZEGESZ-ben – a vásárolt élelmezés, mely a gyermek- és munkahelyi étkezés költségeit tartalmazza.

A szülők az étkezés nyersanyag költségeit kötelesek megtéríteni, illetve ebből a térítési díjból jogosultság esetén 50 % vagy 100 % kedvezményt kaphatnak. Az elengedett térítési díjak és az étkezés rezsiköltségének fedezetét az állami és önkormányzati támogatás együttesen adja. A gyermekétkeztetésben részt vevők térítési díj-fizetési kötelezettség szerinti megoszlását intézménytípusonként az alábbi táblázat mutatja:

|  |  |  |  |
| --- | --- | --- | --- |
|  | ingyenesen étkezők aránya | 50 % kedvezménnyel étkezők aránya | kedvezmény nélkül étkezők aránya |
| Bölcsődék | 49 % | - | 51 % |
| Óvodák | 75 % | - | 25 % |
| Iskolák, kollégiumok (ZEGESZ) |  6 % | 29 % | 65 % |

2016. évtől a települések kötelesek a hátrányos és halmozottan hátrányos helyzetű gyermekek ingyenes étkeztetését a szünidőkben is biztosítani, amennyiben a szülője ezt igényli. A szünidei étkezés lebonyolítása a ZEGESZ feladata.

A biztosított ingyenes ebédet a tavaszi szünetben 17 fő, a nyári szünetben 54 fő, az őszi szünetben 2 fő, a téli szünetben pedig 8 fő igényelte.

A Deák Ferenc Megyei és Városi Könyvtár dologi kiadásainak döntő részét a dokumentumok beszerzése mellett a rezsiköltségek, karbantartások és kiküldetések költségei alkották. A kistelepülési ellátó rendszer keretében valósulnak meg a megyei könyvtár alá tartozó települések, valamint az ellátásban részt vevő városi könyvtárak (Letenye, Nagykanizsa, Keszthely, Lenti) dokumentum-, szakmai anyag beszerzései, továbbá a szakmai tevékenységet segítő szolgáltatások. A dokumentumok beszerzése 79.919 E Ft összeget tett ki, melyből a könyvek költsége – közbeszerzés keretében – 61.379 E Ft volt, a fennmaradó rész pedig megoszlik a folyóiratok és a cd/dvd beszerzés között.

A Göcseji Múzeum a felújítás miatt ideiglenesen másik épületbe költözött, dologi kiadásainak jelentős részét képezi a bérleti díj fizetése.

A Sportlétesítmények Gondnokságánál a dologi kiadások nagy részét a szerződéses kiadások (tűz- és munkavédelem, gázkazán karbantartás, belső ellenőr, távközlési díj, internet előfizetés, riasztórendszer felügyeleti díja, közös költség, hulladékszállítás) képezi. Költségvetésükben jelentős tétel a stadion és az edzőpályák karbantartása.

A Vásárcsarnok dologi kiadásai között jelentősebb karbantartási kiadás volt a csarnok és a faházak érintésvédelmi felülvizsgálatával kapcsolatos szerelési, javítási munkák költsége. Az intézmény „Helypénz és helybiztosítás” bevételéből 2019-ben 28.500 E Ft +áfa összeget fizetett be megállapodás alapján az önkormányzatnak, mely szintén a dologi kiadások közt szerepel.

***Ellátottak pénzbeli juttatásai*** címén **5.219 E Ft** került kifizetésre a Család- és Gyermekjóléti Központban krízissegélyezésként a rászoruló családok részére, ami kiegészült még beiskolázási segéllyel, karácsonyi csomagok juttatásával.

***Az egyéb működési célú kiadások*** teljesítése **50.932 E Ft**, a kiadások 0,7 %-a. A nagyobb kifizetések az alábbiak voltak:

* A Deák Ferenc Megyei és Városi Könyvtár és a Keresztury VMK visszafizették az önkormányzatnak az előző évben pályázati megelőlegezésre nyújtott visszatérítendő önkormányzati támogatást.
* A Göcseji Múzeum pénzeszköz átadása a KKGESZ-nek a pénzügyi-gazdasági feladatok elvégzésének ellentételezésére.
* a 2018. évi mutatószámok elszámolása után a ZEGESZ-nek visszafizetési kötelezettsége keletkezett a gyermekétkeztetési támogatásból.

A ***beruházási kiadások*** tervezett előirányzatának64,1 %-a, **128.243 E Ft** teljesült. A főbb beruházási tételek az alábbiak voltak:

* Család- és Gyermekjóléti Központ: személygépkocsi, mobilgarázs beszerzése.
* Egyesített Bölcsődék: könyökkaros napellenző, gyakorlóbaba, beléptető rendszerek, konyhagépek, burgonyakoptató, szárítógép, kisértékű tárgyieszközök (fűnyírók, gyerekjátékok, szőnyegek, polcok, telefon, hűtőszekrény, porszívók, takarítókocsik, bölcsődei székek, zászlók stb.).
* Keresztury VMK: Canon TX Plotter, asztali vitrinek, nemezelő asztal, pavilon beszerzése.
* Deák Ferenc Megyei és Városi Könyvtár: a kistelepülési könyvtári ellátórendszer által megkívánt immateriális javak, informatikai eszközök, valamint több település bútorbeszerzése valósult meg.
* Göcseji Múzeum: drón készülék, AMD Ryzen 7 konfiguráció, Gál Lajos diaképek, Toyota Hilox gépkocsi, kisértékű tárgyi eszközök vásárlása.
* A Hevesi Sándor Színházban mikroport csomag, professzionális felvevő és hanglejátszó eszköz (pályázati forrásból) valamint nyomtatók, számítógép konfiguráció, mobiltelefonok, TASCAM kártyás rögzítő, mosogatógép kerültek beszerzésre.

A ***felújítási kiadások*** tervezett előirányzatának21,3 %-a, **13.405 E Ft** teljesült. A nagyobb felújítások alábbiak voltak:

* Óvodák: Kosztolányi téri óvoda vizesblokk felújítása, Csillagközi óvoda északi falának hőszigetelése, Napsugár óvoda vizesblokk felújítása).
* Keresztury VMK: a Kézművesek Háza, valamint az andráshidai közösségi ház megújulása.
* Deák Ferenc Megyei és Városi Könyvtár: a Deák Ferenc téri épület olvasótermének parkettacseréje és a belső világítás korszerűsítése.

***Zalaegerszeg Megyei Jogú Város Polgármesteri Hivatalának gazdálkodása***

A költségvetési szervek összes bevételén belül a Polgármesteri Hivatal ***bevételei*** a következőképpen alakultak:

**adatok E Ft-ban**

|  |  |  |  |  |
| --- | --- | --- | --- | --- |
| ***Bevételek*** | ***Eredeti előirányzat*** | ***Módosított előirányzat*** | ***Tényleges teljesítés*** | ***Teljesítés*** ***%-a*** |
| ***Működési célú támogatások államháztartáson belülről*** | 0 | 33.102 | 34.215 | 103,4 |
| ***Működési bevételek*** | 17.300 | 21.517 | 23.305 | 108,3 |
| ***Felhalmozási bevételek*** |  | 19 |  |  |
| ***Költségvetési bevételek összesen*** | **17.300** | **54.638** | **57.520** | **105,3** |
| ***Maradvány igénybevétele*** | 40.000 | 86.170 | 86.170 | 100,0 |
| ***Központi irányító szervi támogatás*** | 1.396.048 | 1.423.756 | 1.423.756 | 100,0 |
| ***Finanszírozási bevételek összesen*** | **1.436.048** | **1.509.926** | **1.509.926.** | **100,0** |
| ***Bevételek mindösszesen*** | **1.453.348** | **1.564.564** | **1.567.446** | **100,2** |

***Működési célú támogatások államháztartáson belülről:***

* + - A Nemzeti Választási Iroda pénzeszköz átadása az Európai Parlamenti képviselők választására.
* A Zalaegerszeg és Környéke Csatornahálózat és Szennyvíztisztítótelep Fejlesztésére létrejött Önkormányzati Társulás részéről pénzeszköz átadás a társulási feladatok ellátására.
* Munkaügyi központtól, közfoglalkoztatás támogatására kapott bevétel.

***Működési bevételek:***

* munkahelyi étkeztetés bevétele,
* az anyakönyvi eseményekhez kapcsolódó szolgáltatási díj bevétele,
* biztosító által fizetett kártérítés,
* bérbeadásból származó bevétel.

A fentieken túl a működési bevételek jelentős része a szolgáltatások továbbszámlázásából származott.

A Polgármesteri Hivatal 2018. évi ***maradvány***ából (86.170 E Ft) a 2019. évi költségvetésben eredeti előirányzatként visszatervezésre került 40.000 E Ft, a fennmaradó összeg, azaz 46.170 E Ft pedig az II. negyedévi előirányzat módosításkor. Felhasználása a zárszámadási rendeletben foglaltaknak megfelelően történt.

A Polgármesteri Hivatal bevételeinek legnagyobb részét – a többi költségvetési szervhez hasonlóan – a ***központi, irányító szervi támogatás*** jelenti, mely 2019-ben 1.423.756 E Ft, a teljes bevétel 90,8 %-a volt, amely biztosította a hivatal éves működését.

**Kiadások:**

A Polgármesteri Hivatal gazdálkodási körébe tartozó szakfeladatok 2019. évi eredeti kiadási előirányzata **1.453.348** E Ft volt, mely az év végére **1.564.564** E Ft-ra módosult. A kiadások **1.483.225** E Ft-os tényleges összege 94,8 %-os teljesítést mutat.

A ***kiadások*** alakulása:

adatok E Ft-ban

|  |  |  |  |  |
| --- | --- | --- | --- | --- |
| ***Kiadások*** | ***Eredeti előirányzat*** | ***Módosított előirányzat*** | ***Tényleges teljesítés*** | ***Teljesítés*** ***%-a*** |
| ***Személyi juttatások*** | 1.022.681 | 1.070.744 | 1.051.500 | 98,2 |
| ***Munkaadókat terhelő járulék és szociális hozzájárulási adó*** | 212.527 | 221.774 | 213.746 | 96,4 |
| ***Dologi kiadások*** | 198.450 | 226.486 | 196.128 | 86,6 |
| ***Beruházások*** | 9.690 | 34.060 | 21.851 | 64,2 |
| ***Felújítások*** | 10.000 | 11.500 |  |  |
| ***Költségvetési kiadások összesen*** | **1.453.348** | **1.564.564** | **1.483.225** | **94,8** |

A működési kiadási előirányzatok változását alapvetően az előző évi maradvány visszatervezése befolyásolta. További növekmény a működési célú támogatások, valamint a költségvetési szerveknél foglalkoztatottak bérkompenzációjára kapott összegből származott.

***Személyi juttatásokra*** és az ehhez kapcsolódó ***munkaadókat terhelő járulékokra és szociális hozzájárulási adóra*** jutó együttes módosított előirányzat 1.292.518 EFt volt, a tényleges kiadás 1.265.246 EFt-ban realizálódott, ez 97,9 %-os felhasználást jelent. Az e címeken szereplő kiadások az összes kiadás 85,3 %-át képviselik.

***Dologi kiadásokra*** 226.486 E Ft módosított előirányzat állt rendelkezésre, a teljesítés mértéke 86,6 %-os, mely összegszerűen 196.128 E Ft volt.

A dologi jellegű kiadások az összes kiadás 13,2 %-át tették ki.

Néhány tétel kiemelve:

* rezsiköltségek (áram, gáz, víz, telefon, internet, stb.),
* irodaszerek,
* informatikai beszerzések, szolgáltatások,
* munkahelyi étkeztetés kiadásai,
* közbeszerzések lebonyolítása,
* az alsóerdei vendégház működési költségei,
* adóigazgatási tevékenység dologi működési költségei,
* közterület-felügyelet dologi működési költségei,
* karbantartás keretében kifestésre kerültek a hivatal főépületében az emeleti folyosók, a lépcsőház és néhány iroda.

***Beruházások, felújítások*** finanszírozására – beleértve azok ÁFA vonzatát is – összesen 45.560 EFt előirányzat állt rendelkezésre, melyből az év végéig 21.851 EFt került felhasználásra.

Az alábbi beruházási célú feladatok teljesültek:

* Informatikai célú beruházások: szoftverek, monitorok, nyomtatók, számítógépek, notebook-ok, szünetmentes tápegység, levelező szerver csere).
* A műszaki osztályon a gyepmesterek részére egy használt gépkocsi beszerzésére került sor.
* Bútorok beszerzése: íróasztal, fiókos konténer, Ady utcai épületbe 9 db irattartó szekrény, Kossuth utcai épületbe forgószékek, tárgyalószékek).
* Eszközbeszerzés keretében mobiltelefonok, fényképezőgépek, porszívók, kávéfőzők vásárlása.

Felújítás jellegű kifizetés nem volt 2019-ben a Polgármesteri Hivatalban.

***2.§-hoz***

***Maradvány alakulása:***

A számviteli szabályok alapján a maradvány a költségvetési bevételek és kiadások, illetve a finanszírozási bevételek és kiadások egyenlegeként kerül megállapításra alaptevékenység és vállalkozási tevékenység szerinti megbontásban. Az önkormányzat 2019. évi összes maradványa 17.287.427 E Ft, amit részletesen a ***9. és 9. a táblák*** tartalmaznak.

Az ***alaptevékenység maradványának*** összege 17.287.427 E Ft, ebből a költségvetési szerveké 571.197 E Ft, az önkormányzaté a lakásalappal együtt 16.716.230 E Ft. Vállalkozási tevékenység maradványa nem volt 2019. évben, mivel sem a költségvetési szervek, sem az önkormányzat nem folytatott vállalkozási tevékenységet.

Forrását tekintve a bevételi elmaradás: 13.978.214 E Ft

 a kiadási megtakarítás: 31.265.641 E Ft

A számviteli nyilvántartások alapján a kötelezettségvállalással terhelt maradvány 9.817.464 E Ft, a szabad maradvány összege 7.469.963 E Ft.

***Az önkormányzatnál a jóváhagyásra javasolt maradvány*** 16.716.230 E Ft, melyből 120.537 E Ft a Lakásalap maradványa. A kötelezettségvállalással terhelt maradvány 9.726.077 E Ft, áthúzódó működési és felhalmozási kiadások teljesítéséhez biztosít forrást a 2020-as gazdasági év során és a költségvetési rendelet elfogadásakor visszatervezésre került. A kötelezettségvállalással nem terhelt maradvány 6.990.153 E Ft, melyből 6.897.683 E Ft visszatervezése már a 2020. évi eredeti költségvetés elfogadásakor, illetve a 2020. évi költségvetési rendelet I. negyedévi módosításakor megtörtént áthúzódó – TOP, MVP és egyéb projektek, célra, feladatra kapott támogatásokhoz kapcsolódó kiadásokra –, illetve új feladatok finanszírozásához. A szabad maradványból még fennmaradó összeg 92.470 E Ft, mely összegből a 2019. decemberében befolyt bevételek után 2020. januárban esedékes általános forgalmi adó befizetés fedezetére 48.320 E Ft-ot, az elkülönített alapok maradványának korrekciójára 198 E Ft-ot szükséges visszatervezni, az ezen felül megmaradó 43.952 E Ft-tal pedig a 2020. évi elmaradó bevételek pótlására képzett céltartalék előirányzatát javasoljuk megnövelni.

***A költségvetési szervek jóváhagyásra javasolt maradványa 571.197 E Ft,*** ebből a kötelezettségvállalással terhelt rész 91.387 E Ft, a szabad maradvány 479.810 E Ft.

A kötelezettségvállalással terhelt maradványban a decemberi, de még kifizetésre nem került szállítói kötelezettségek (közüzemi díjak, szolgáltatások, anyagbeszerzések), a 2019. december 31-ig megkötött szerződések, illetve megrendelt és visszaigazolt, illetve teljesített, de pénzügyileg nem realizált tételek szerepelnek.

 A kötelezettségvállalással nem terhelt maradvány a képződött maradvány 84 %-a, ebből 255.939 E Ft-ot az eredeti költségvetésekben a hiány finanszírozására a költségvetési szervek bevontak, ezzel teremtve meg az egyensúlyt a bevételek és kiadások között. A célra, feladatra kapott rész 95.366 E Ft, ami tartalmazza a Zalaegerszegi Egészségügyi Alapellátás Intézményénél az Egészségbiztosítási Alaptól átvett pénzeszközök maradványát 46.755 E Ft-ot, valamint azokat az összegeket, melyek különböző pályázatok alapján az év végén érkeztek az intézmények számláira és terhére kötelezettségvállalás december 31-ig nem történt, ugyanakkor felhasználása kötött, elszámolási kötelezettséggel terhelt, ténylegesen nem tekinthető szabad felhasználású maradványnak.

A Zalaegerszegi Gazdasági Ellátó Szervezet esetében 3.566 E Ft, a Zalaegerszegi Egyesített Bölcsődék esetében pedig 7.649 E Ft elvonást javasolunk az iskolai, illetve a bölcsődei gyermekétkeztetés tényleges bevételei és kiadásai alapján, valamint az állami és az önkormányzati támogatások elszámolását követően.

A ténylegesen szabadon felhasználható maradvány 117.290 E Ft, amit a fenntartó önkormányzat a járványügyi veszélyhelyzet miatti saját bevételek tervezettől való elmaradásának ellentételezésére elvonja az érintett intézményektől és tartalékba helyezi.

 ***3.§-hoz***

***A vagyon alakulása:***

Az önkormányzat vagyonának alakulását és összetételét az eszköz oldalról vizsgálva a következő táblázatban mutatjuk be:

 Adatok: E Ft-ban

|  |  |  |  |
| --- | --- | --- | --- |
| ***Megnevezés*** | ***Állomány******2018. XII. 31-én*** | ***Állomány******2019. XII. 31-én*** | ***Változás******2019. évben*** |
| A/I. Immateriális javak | 24.746 |  75.494 | 50.748 |
| A/II. Tárgyi eszközök | 116.679.372 | 122.407.867 | 5.728.495 |
|  - ingatlanok és kapcsolódó vagyoni értékű jogok | 112.714.975 | 114.345.473 | 1.630.498 |
|  - gépek, berendezések, felszerelések, járművek | 2.399.816 | 2.124.295 | -275.521 |
|  - beruházások, felújítások | 1.564.581 | 5.938.099 | 4.373.518 |
| A/III. Befektetett pénzügyi eszközök | 1.512.521 | 1.469.813 | -42.708 |
| A/IV. Koncesszióba, vagyonkezelésbe adott eszközök | 217.772 | 184.563 | -33.209 |
|  **A/Nemzeti vagyonba tartozó befektetett eszközök összesen:** | **118.434.411** | **124.137.737** | **5.703.326** |
| B/I. Készletek | 18.407 | 21.410 | 3.003 |
| B/II. Értékpapírok | 9.728.000 | 9.267.000 | -461.000 |
|  B Nemzeti vagyonba tartozó forgóeszközök  | 9.746.407 | 9.288.410 | -457.997 |
| C/ Pénzeszközök |  10.121.928 | 15.927.732 | 5.805.804 |
| D/ Követelések | 694.877 | 4.414.377 | 3.719.500 |
| E/ Egyéb sajátos eszközoldali elszámolások/ Egyéb sajátos elszámolások | 93.955 | -46.826 | -140.781 |
| F/ Aktív időbeli elhatárolások | 44.068 | 41.694 | -2.374 |
| ***Eszközök összesen:*** | ***139.135.646*** | ***153.763.124*** | ***14.627.478*** |

Összességében az önkormányzat vagyona 14.627.478 E Ft-tal, 10,5 %-kal nőtt 2019. évben. A nemzeti vagyonba tartozó befektetett eszközök állománya – ezen belül a beruházások, felújítások –, a pénzeszközök és a követelések állománya növekedett jelentősen. Az egyéb sajátos eszközoldali elszámolások, valamint az aktív időbeli elhatárolások állományában csökkenés volt, valamint az értékpapírok állományában történt kismértékű csökkenés még.

 Az immateriális javak, tárgyi eszközök, koncesszióba, vagyonkezelésbe adott eszközök teljes (0-ig) leírt állományának év végi bruttó értéke 2.026.716 E Ft, részletesen a 12.b táblában mutatjuk be.

A ***mérlegben nem szereplő eszközök*** értéke a – 12.d táblában bemutatottak szerint – 10.995.845 E Ft, melyben a képzőművészeti alkotások, régészeti leletek, gyűjtemények és kulturális javak mennyisége és értéke nem változott az év során. Növekedés a „0”-ra leírt, de használatban lévő eszközök mennyiségében és értékében volt - 80.924 E Ft -, emellett a legnagyobb tételt jelentő, 01-02. számlacsoportban nyilvántartott eszközök értéke nőtt 56.434 E Ft-tal. Ebben a számlacsoportban tartjuk nyilván a szakképző intézményekhez és az iskolákhoz kapcsolódó vagyont, melyet az önkormányzat a Zalaegerszegi Szakképzési Centrum, illetve a Zalaegerszegi Tankerületi Központ vagyonkezelésébe adott, azonban, mint államháztartáson belül átadott vagyon a számviteli szabályok szerint a vagyonkezelő mérlegében szerepelnek 8.967.549 E Ft értékkel. A növekedés pályázati támogatásból és önkormányzati forrásból az iskolákban elvégzett beruházások, felújítások évközi üzembehelyezésének, és vagyonkezelésbe adásának, illetve a selejtezések átvezetésének egyenlege eredményezte.

***Nemzeti vagyonba tartozó befektetett eszközök:***

1. ***Az immateriális javak*** körében növelő tételként jelent meg az önkormányzatnál az „EcoSmartCities” projekt keretében beszerzett mobil applikáció és webes alkalmazás, a TOP Smart City programhoz kapcsolódó E-City portál és mobil applikáció, a költségvetési szerveknél szoftverek vásárlása. Csökkentő tétel az elszámolt értékcsökkenés és régi programok selejtezése volt. Összességében 50.748 E Ft-tal növekedett az állomány év végére.

2. A ***tárgyi eszközök*** állományi értéke a két időpont között jelentősen – 5.728.495 E Ft-tal – növekedett. A változást eredményező tételeket az alábbiakban részletezzük:

 - Az ingatlanok és kapcsolódó vagyoni értékű jogok állománya 1.630.498 E Ft-tal növekedett. Növelő tételként jelent meg a város tulajdonában lévő ingatlanokon végrehajtott felújítások értéke, valamint több nagy értékű beruházás üzembe helyezése. A város több pontján út- és járdaépítések, parkoló-építések és felújítások, játszótérfejlesztések, parkosítások valósultak meg, ezek közül jelentősebbek az „Infrastrukturális fejlesztések” projekt keretében már megvalósult feladatok ( Egervári u. buszforduló létesítése, Kaszaházi u. járda felújítása, Toposházi út felújítása, Bíbor u. korszerűsítése, Andráshida u.- Gazdaság u. átkötő útszakasz építése II. ütem, Zrínyi úti és Kinizsi utcai parkolóépítések, Mátyás király u. átépítése, Sportcsarnok előtti tér felújítása), az Alsóerdei Vendégház felújítása, a munkáshotel építése, Erdődy-Hűvös kastély felújítása. Az intézményekben történő nagyobb beruházások, felújítások számviteli értéke átadásra került az érintett költségvetési szervek, mint vagyongazdálkodók részére, náluk jelentett vagyon növekedést, ezek közül jelentősebbek a TOP projektek keretében már megvalósult fejlesztések és felújítások voltak. Jelentős növelő tétel volt a Magyar Államtól térítésmentesen átvett közút és kapcsolódó földterület értéke (Balatoni út, Kazinczy tér és Rákóczi út). Állami közfeladat ellátása érdekében a Csecsemőotthon ingyenes átadása.

 Az intézményekben is voltak jelentős saját költségvetésből megvalósított beruházások és felújítások, melyek növelték az év végi állományt, ezeket ismertettük a költségvetési szervek gazdálkodásáról szóló fejezetben. A ZEGESZ-nél nagyobb összeggel csökkentette az állományt a volt Pais iskola épületének átadása a Szombathelyi Egyházmegye részére.

 - A gépek, berendezések, felszerelések, járművek körében az új beszerzések és az elszámolt értékcsökkenés, a selejtezések, valamint a térítésmentes átadás, vagyonkezelésbe adás egyenlegeként 275.521 E Ft-tal csökkent az év végi állomány. A növekedésben az önkormányzatnál legnagyobb tételt a munkáshotel bútorai, berendezései és a Botfai Erdődy-Hűvös kastély zarándokszállássá történő átalakításához beszerzett bútorok és berendezések jelentették. Ezen kívül térfigyelő kamerák, erdészeti eszközök, projektek keretében beszerzett gépek, berendezések, parkok, játszóterek új eszközeinek beszerzése jelentett növekedést. A költségvetési szerveknél az alapfeladatok ellátásához szükséges eszközök, konyhai gépek, bútorok, számítástechnikai eszközök, telefonok vásárlására került sor.

 A járművek állományát növelte a Polgármesteri Hivatalban, a Deák Ferenc Könyvtárban, a Göcseji Múzeumban és a Család- és Gyermekjóléti Központnál vásárolt gépjárművek, ugyanakkor a Deák Ferenc Könyvtárban a lecserélt gépjárművet és a Hevesi Sándor Színházban is egy gépjárművet értékesítettek, ezek az állományból kivezetésre kerültek. Az elszámolt értékcsökkenés és a használhatatlanná vált eszközök selejtezése miatti csökkenés meghaladta az összes növekedést, ezért az állományi érték csökkent az év során.

 - A beruházások, felújítások állománya növekedett a legjelentősebb mértékben - 4.373.518 E Ft-tal - az előző év végi értékhez képest. Az önkormányzatnál több olyan nagyobb volumenű beruházás munkálatai vannak folyamatban, melyek hosszú előkészítő munka után 2018-2019. években indulhattak el, így a befejezetlen beruházások állománya év végén még jelentős volt.

3. A befektetett pénzügyi eszközök állományában összesen 42.708 E Ft csökkenés volt 2019. évben, mivel az Egerszeg Sport és Turizmus Kft.-nél az apportban szereplő uszoda ingatlanjait érintő tőkekivonásra került sor.

4. A koncesszióba, vagyonkezelésbe adott eszközök állományában kismértékű csökkenés volt (-33.209 E Ft). Az átadott ingatlanok bruttó értéke jelent meg növekedésként, csökkentő tétel az elszámolt értékcsökkenés volt.

***A nemzeti vagyonba tartozó forgóeszközök*** állománya 457.997 E Ft-tal csökkent. A készletek állománya minimálisan változott, a forgatási célú hitelviszonyt megtestesítő értékpapírok állományában volt 461.000 E Ft csökkenés. A hazai forrással megvalósuló projektekhez kiutalt támogatások átmenetileg szabad összegéből állampapírt vásárolhatott az önkormányzat. 2019. évben 1.600.000 E Ft összegben történt vásárlás, a projekteknél teljesített kifizetésekhez 2.061.000 E Ft értékben beváltás vált szükségessé az év során, ez eredményezte a csökkenést.

 ***A pénzeszközök*** állományában 5.805.804 E Ft növekedés volt az év során. Az önkormányzat év elején már rendelkezett jelentős összegű pénzeszközzel a kiemelt projektekhez kapcsolódó elkülönített számlákon, az év során újabb jelentős összegű támogatások érkeztek a folyamatban lévő, illetve új TOP-os és MVP-s projektekhez, a kapcsolódó kiadások pedig még nem voltak jelentősek 2019. évben. A hazai források kivételével az átmenetileg szabad pénzeszközök állampapír vásárlásával történő hasznosításra nem volt lehetőség. A pénzeszközök állományában a költségvetési szerveknél kismértékű növekedés volt tapasztalható.

***A követelések állománya*** 3.719.500 E Ft-talnövekedett az év során, elsősorban a következő évi adóelőírás és a beruházásra adott előlegek miatt. Továbbra is legnagyobb összegű követelések a helyi adókkal kapcsolatban állnak fenn, ugyanis az ASP adórendszer szabálya szerint a következő év márciusi adóelőírást is meg kell jeleníteni a költségvetési évet követően esedékes követelésként, ez 2.162.999 E Ft-tal növelte az év végi állományt. Az adott előlegek állományában a beruházásokra, felújításokra adott előlegeknél volt jelentős növekedés, az év végi állomány 1.693.801 E Ft volt az előző évi 43.398 E Ft-tal szemben, ami több folyamatban lévő nagyberuházáshoz kapcsolódott. Emellett jogtalanul felvett segélyek, kiszámlázott bérleti díj tartozások, különféle meg nem fizetett bírságok szerepelnek az év végi állományban. Az adott kölcsönök állományában kismértékű csökkenés történt a törlesztések összegének és az újonnan kiadott kölcsönök összegének különbözeteként.

 ***Az egyéb sajátos elszámolások*** állománya 140.781 E Ft-tal csökkent. A záró állományban a számviteli szabályok alapján kell szerepeltetni az előzetesen felszámított levonható általános forgalmi adó és a fizetendő forgalmi adó tárgyidőszaki állományának egyenlegét.

***Az aktív időbeli elhatárolások állománya*** minimálisan,2.374 E Ft-tal csökkent, az év végi állományban az állampapírokhoz kapcsolódó felhalmozott kamat elszámolása szerepel.

A vagyonkimutatás összhangban áll az önkormányzati ingatlanvagyon-kataszterben és az éves költségvetési beszámoló könyvviteli mérlegében kimutatott, megfeleltethető adatokkal.

***4.§-hoz***

 ***A létszámkeret alakulása***

A 2019. évi eredeti és módosított létszámkeretet, valamint az átlagos statisztikai létszámot költségvetési szervenként a ***14. tábla*** tartalmazza.

Az önkormányzat és költségvetési szervei módosított létszámkerete 1.112 fő, az év során 8 fővel nőtt az alábbiak szerint:

A **Polgármesteri Hivatal** létszám kerete 1 fővel emelkedett, ennek indoka, hogy az ELENA-program munkaszervezetébe egy fő projekt asszisztenst delegált minden konzorciumban részt vevő önkormányzat. A Polgármesteri Hivatalban az igazgatási dolgozók létszáma 160 főről 161 főre, az összlétszáma 191 főről 192 főre módosult.

A **Zalaegerszegi Család- és Gyermekjóléti Központ** létszámát 7 fővel kellett növelni az alábbiak miatt:

Zalaegerszegi Család- és Gyermekjóléti Központ tekintetében a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998.(IV.30.) NM rendet alapján a Zala Megyei Kormányhivatal a személyi feltételek vonatkozásában létszámminimum normákat irt elő, ennek teljesítéséhez kötötte a működési engedély kiadását. Az előírt létszámhoz képest 7 fővel kevesebbet foglalkoztatott a költségvetési szerv, ezért emelni kellett a létszám keretet.

A fentiek miatt a Zalaegerszegi Család- és Gyermekjóléti Központ egyéb szakalkalmazotti létszáma 52,5 főről 59,5 főre, az összlétszám 54,5 főről 61,5 főre módosult.

A Zalaegerszeg, Pais Dezső utca 2. szám alatt található ingatlan (volt Pais D. Iskola) tulajdonjogát 2019. július 1-jei hatállyal a Szombathelyi Egyházmegye részére térítésmentesen átadta az önkormányzat. A tanuszodai funkció megszűnésére tekintettel a **Zalaegerszegi Gazdasági Ellátó Szervezet** fizikai létszám előirányzatát a közgyűlés 65/2019.(V.16.) számú határozat 5. pontja alapján 2 fő létszámmal csökkenteni kellett, így a költségvetési szerv létszáma 2019. május 31-i hatállyal 45,5 főről 43,5 főre változott.

 A **Keresztury Dezső Városi Művelődési Központ** Városi Hangverseny- és Kiállítóterme nem rendelkezett szakalkalmazott kollégával. A szakmai munka felügyeletét az intézmény Szervezeti és Működési Szabályzata értelmében az igazgatóhelyettes látta el az elmúlt években. Az intézményhálózat folyamatosan növekvő feladatai következtében az igazgatóhelyettes nem tudja megfelelő biztonsággal ellátni a Hangversenyterem szakmai vezetői teendőit, mely az intézmény zökkenőmentes és szakmailag magas színvonalú működéséhez nélkülözhetetlen. Ennek alapján indokolt volt az intézmény szakalkalmazotti státuszainak egy fővel történő bővítése.

Az elkészült zalaegerszegi Boldogasszony kápolna vagyongazdálkodási feladatainak ellátásával a fenntartó önkormányzat a Keresztury Dezső VMK-t bízta meg. Az új feladathoz 1 főt szükséges alkalmazni gondoki munkakörben, ehhez az intézmény létszám előirányzatának 1 fővel történő emelését kérte a fenntartótól.

A fentiek miatt a költségvetési szerv létszáma 55,5 főről 57,5 főre változott.

Az önkormányzat átlagos statisztikai állományi létszáma 1.054,5 fő, mely 94,2 %-os teljesítést jelentett, ebből a költségvetési szervek átlagos statisztikai állományi létszámának teljesítése 94,1 % volt 1.049,5 fővel.

A statisztikai állományi létszám csak a Keresztury Dezső VMK-ban haladta meg a 2019. évi módosított létszámkeretet, melynek oka, hogy a folyamatban lévő Uniós pályázatok miatt a pályázat idejére 6 fő Munka Törvénykönyve alá eső munkavállalót foglalkoztatott, akik nem szerepeltek a létszámkeretben.

A többi költségvetési szervnél az átlagos statisztikai állományi létszám teljesítése a módosított létszámkerethez viszonyítva 100 %, vagy ez alatti volt.

***5.§-hoz***

***Közvetett támogatások nyújtásának*** összegét a 15. tábla tartalmazza részletesen. A kimutatás elkészítéséhez a 2019. évi – az adókedvezmények és mentességek esetében a 2018. évi – adatok álltak rendelkezésre.

Az ellátottak térítési díjának, illetve kártérítésének méltányossági alapon történő elengedése jogcímen nem volt közvetett támogatás. A lakásépítéshez, lakásfelújításhoz nyújtott kölcsönöknél a „Bébi kedvezmény” igénybevételéből eredően volt az önkormányzati rendeletben foglaltak szerint elengedés 17 gyermekhez kapcsolódóan 5.100 E Ft összegben.

A helyi iparűzési adónál az önkormányzati rendelet alapján biztosított kedvezmények összege jelentősen csökkent az előző évhez képest, mivel mentességet biztosító adóalap 2,5 millió Ft-ról 2 millió Ft-ra csökkent, így a kedvezmény az előző évi 79.139 E Ft-tal szemben 19.155 E Ft volt. Az építményadó esetében is jelentős a csökkenés az előző időszakhoz képest, 144.976 E Ft-ról 42.388 E Ft-ra változott a kedvezmény összege, az építményadó rendeletünk alapján 147 adótárgyra (58.919 m2) adtunk mentességet. Méltányosság címén a talajterhelési díjhoz, a magánszemélyek kommunális adójához, valamint késedelmi pótlékhoz és bírsághoz kapcsolódóan az elengedett tartozások szerepelnek 20.705 E Ft összeggel. A helyiségek, eszközök hasznosításából származó bevételből nyújtott kedvezmény összege az előző évivel közel azonos 57.774 E Ft, ami az önkormányzat vagyonrendelete által megállapítható kedvezményes bérleti díj alkalmazásából adódik, és zömében civil szervezetek és egyesületek részére biztosítja az önkormányzat. Egyéb nyújtott kedvezmények összege 6.973 E Ft, ez CSOK-os telekárkedvezményből és a befektetés támogató program keretében vállalkozás által vásárolt építési telek árkedvezményéből keletkezett.

***6.§***

Az önkormányzat több éves kihatással járó kötelezettségeit – az év végén fennálló hiteleket és kezességvállalásokat - a 16. táblában foglaltuk össze.

Az önkormányzat 2019. év végén hat, együttesen 1.658.820 E Ft összegű hitelszerződéssel és 1.412.760 E Ft hitelállománnyal, valamint 375.000 E Ft összegű lízingkötelezettséggel rendelkezett.

A közgyűlés 2013. évben a „Zalaegerszeg belváros közlekedési rendszerének komplett átalakítása I. ütem” fejlesztési feladatra 300.000 E Ft hitel felvételéről döntött. A Dísz tér komplex felújítása, a belvárost tehermentesítő úthoz kapcsolódó területvásárlás, illetve a Kosztolányi utca kétirányúsításának előkészítő munkáinak (területek, ingatlanok vásárlása, kártalanítás) finanszírozásához összesen 211.638 E Ft hitel igénybevételére került sor A törlesztést 2018. év második felében kellett megkezdeni, 2019. évben 10.451 E Ft törlesztéssel év végén a hitelállomány 195.961 E Ft volt.

A „közvilágítás energiatakarékos átalakítása” címen 173.892 E Ft keretösszegű hitelszerződéssel rendelkezett az önkormányzat, melyből ténylegesen 7.182 E Ft igénybevétel történt. Törlesztése 2016. évben megkezdődött, a 2019. évi 1.200 E Ft összegű tőketörlesztések hatására az év végi állomány 2.382 E Ft volt.

A kormányzati beruházásban megvalósuló járműipari tesztpálya létrehozása érdekében a Nemzetgazdasági Minisztériummal kötött együttműködési megállapodásban vállalta az önkormányzat, hogy a szükséges ingatlanokat és azok közművesítését biztosítja. Az ingatlanvásárláshoz még szükséges 950 millió Ft-ot a közgyűlés döntése alapján hitel felvételével történt. A hitel törlesztését 2018. IV. negyedévben kellett megkezdeni, 2019. évben 52.400 E Ft törlesztés teljesítésével az évvégi hitelállomány 884.500 E Ft.

 A közgyűlés az 55/2017. (IV.13.) számú közgyűlési határozat III. pontjában döntött arról, hogy a Területi Operatív Program keretében tervezett projektek megvalósítása érdekében a többletfeladatok és a nem támogatott munkarészek finanszírozásához fejlesztési hitelt vesz fel. A kormányzati engedélyeztetést követően 100 millió Ft keretösszegű hitelszerződés megkötésére került sor, melyből 2017-2018. években 83.205 E Ft felvétel történt, 2019. évben még 16.712 E Ft felvétele történt meg az alábbi feladatokhoz, és így a hitelkeret szinte teljes összegben felhasználásra került:

* TOP Liszt F.tagiskola energetikai korszerűsítése 2.626 E Ft
* TOP Dózsa Gy. tagiskola energetikai korszerűsítése 14.086 E Ft

A hitelből az utolsó negyedévben már törlesztés is volt, 2.500 E Ft, így a felvételek és a törlesztés egyenlegeként az állomány év végén 97.417 E Ft volt.

A Vizslaparki u. 48. szám alatti ingatlan munkaerő-piaci mobilitást elősegítő munkásszállássá történő átalakításához pályázati támogatást nyert el önkormányzatunk, a szükséges 40 %-os önrész a közgyűlés 54/2017.(IV.13.) számú határozata alapján hitel felvételével biztosítható. A kormányzati engedélyeztetést követően 240 millió Ft összegű hitelszerződés került megkötésre 2017. évben, hitel felvétele 2018. évben 65.796 E Ft összegben, 2019- évben 174.204 E Ft összegben vált szükségessé, így a teljes hitel igénybevételre került. A IV. negyedévben a törlesztést is meg kellett kezdeni, 7.500 E Ft került visszafizetésre, így a hitel állománya az év végén 232.500 E Ft volt.

A TOP program keretében megvalósuló projektek nem támogatott munkarészei és többletfeladatai finanszírozásához 2019-ben a kormányzati engedélyezés után 150.000 E Ft fejlesztési hitelszerződés megkötésére került sor TOP-6.1.1-16-ZL1-2017-00001 Üzemcsarnok építés a Zalaegerszeg 4815/6 hrsz-ú ingatlanon, a TOP-6.5.1-16-ZL1-2017-00005 Zalaegerszegi Petőfi Sándor Székhelyiskola energetikai korszerűsítése, valamint a TOP-7.1.1-16-H-ERFA-2019-00089 TOP CLLD Kulcsprojekt- Art Mozi közösségi és rendezvény térré alakítása céljára. A hitelkeretből 2019. évben nem volt igénybevétel, év végi állománya nem volt, felhasználása 2020. évben várható.

***7.§-hoz***

***Az Európai uniós források felhasználásával*** megvalósult projektek 2019. évi bevételeinek és kiadásainak alakulását a 17. táblában foglaltuk össze. A ***Területi Operatív Program*** 2016. és 2017. évben induló projektjeinél több esetekben megtörtént a kivitelezés, a műszaki átadás és a használatba vétel is, a 2019. évi költségvetésben a projektmenedzsment költségeinek elszámolása miatt szerepeltek még kisebb összegekkel.

A többi projekt előrehaladása széles skálán mozog a tervezés megkezdésétől, a kivitelezés közbeszerzési eljárásainak lefolytatásán és a vállalkozási szerződés megkötésén át egészen a kivitelezési munkáig.

Az uniós projektekhez folyósított támogatás 2019. évben az önkormányzatnál 3.155.243 E Ft, a költségvetési szerveknél 11.284 E Ft volt, a kapcsolódó kifizetések 4.680.837 E Ft-ot, illetve 132.064 E Ft-ot tettek ki.

A kiutalt, még fel nem használt pénzeszközök az egyes projektszámlákon egyenlegként jelentek meg az év végén – az önkormányzatnál 7.043.729 E Ft, a költségvetési szerveknél 35.011 E Ft - és maradványként visszatervezésre kerültek a 2020. évi költségvetésben.

***8.§-hoz***

 Az önkormányzat és az irányítása alá tartozó költségvetési szervek ***eredmény kimutatását*** a 18. táblában mutatjuk be. A mérleg szerinti eredmény a tevékenységek eredményéből és a pénzügyi műveletek eredményéből áll. A mérleg szerinti eredmény önkormányzati szinten 7.468 E Ft volt, ezen belül a tevékenységek eredménye negatív, -107.121 E Ft, a pénzügyi műveletek eredménye pozitív egyenleget mutat 114.589 E Ft-ot. Az eredmény alakulására ható tényezők az alábbiak voltak:

1. A tevékenységek eredménye a tevékenység nettó eredményszemléletű bevételeinek, az egyéb eredményszemléletű bevételeinek és a ráfordításoknak (anyagjellegű, személyi jellegű és egyéb ráfordítások, értékcsökkenési leírás) a különbözetéből származik. Költségvetési szerveknél és magánál az önkormányzatnál is a figyelembe vehető ráfordítások általában meghaladják a tevékenység nettó eredményszemléletű bevételeit és az egyéb eredményszemléletű bevételeket, így a tevékenység eredménye – néhány kivételtől eltekintve – negatív összeget mutat. Három költségvetési szerv esetében pozitív a tevékenységek eredménye, itt a bevételek kismértékben meghaladták a ráfordításokat. Az önkormányzatnál a tevékenységek nettó eredményszemléletű bevételein belül a közhatalmi bevételek előző évit meghaladó teljesítése, az egyéb eredményszemléletű bevételek között pedig a különféle pályázatokon elnyert nagy összegű működési és felhalmozási célú támogatások miatt a bevételek 437.003 E Ft-tal meghaladták a ráfordításokat.
2. A pénzügyi műveletek eredménye az önkormányzatnál és a költségvetési szerveknél is pozitív egyenleget mutat. A költségvetési szerveknél a pénzügyi műveletek eredményszemléletű bevételeit a kapott kamatok jelentették, a ráfordítások között egy intézménynél árfolyamveszteséget kellett elszámolni. A pénzügyi műveletek eredménye 1.159 E Ft volt. Az önkormányzatnál a pénzügyi műveletek bevételeiben a kapott kamatok és a mérlegfordulónapi értékelés során megállapított árfolyamnyereségből származó eredményszemléletű bevételek jelentek meg, míg ráfordításként kellett elszámolni a részesedéseknél egy gazdasági társaságnál tőkekivonásból származó csökkenést (Egerszeg Sport- és Turizmus Kft.) és a fizetendő kamatokat. A kapott kamatok az átmenetileg szabad pénzeszközök befektetése miatt jól alakultak, így a pénzügyi műveletek eredménye 113.430 E Ft volt.

***9.§-hoz***

A ***19. tábla*** részletesen tartalmazza a működési célú támogatásként rendelkezésre álló pénzeszközök felhasználását. A költségvetési szervek, civil szervezetek, gazdasági társaságok és alapítványok bizottsági döntések alapján, vagy polgármesteri hatáskörben – az alapítványok minden esetben közgyűlési döntést követően – részesültek támogatásban. A kapott támogatásokkal – néhány kivétellel – a támogatott szervezetek határidőre elszámoltak, a támogatásból fel nem használt összegeket visszafizették az önkormányzat részére. Az elmaradt elszámolások benyújtására az érintettek felszólítása minden esetben megtörtént.

***10.§-hoz***

A rendelet hatálybalépésének időpontját tartalmazza.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3)-(4) bekezdése alapján az indokolást a rendelet kihirdetését követően a Nemzeti Jogszabálytárban közzé kell tenni.

A költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet 11. § (1) és (2a) bekezdése értelmében:

„(1)A költségvetési szerv vezetője köteles az 1. melléklet szerinti nyilatkozatban értékelni a költségvetési szerv belső kontrollrendszerének minőségét.

(2a) A helyi önkormányzati költségvetési szerv vezetője a nyilatkozatot az éves költségvetési beszámolóval együtt küldi meg az irányító szerv vezetőjének. A vezetői nyilatkozatot a polgármester a zárszámadási rendelet tervezetével együtt terjeszti a képviselő-testület elé.”

Az önkormányzat irányítása alá tartozó költségvetési szervek vezetőinek nyilatkozatát a belső kontrollrendszer működéséről a ***2. számú mellékletben*** terjesztjük a képviselő-testület elé.

A zárszámadáshoz csatolni szükséges a Magyar Államkincstár által elkészített ***2019. évi összevont (konszolidált) beszámolót,*** mely nettósított módon tartalmazza az önkormányzat és költségvetési szervei elemi beszámolóinak adatait. A konszolidált beszámoló a rendelet ***3. számú mellékletét*** képezi. Az Áht. 68/B. §-a szerinti ellenőrzés eredményeként előálló és az Áht. 91. § (1) bekezdésében említett kincstári ellenőrzési jelentés nem került csatolásra, tekintettel arra, hogy a Magyar Államkincstár a 2019. évi beszámoló vonatkozásában ilyen ellenőrzést nem végzett.

A veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 6. §-a szerint, ha a helyi önkormányzat e törvény hatálybalépéséig nem rendelkezik a 2019. évi költségvetési évre vonatkozó elfogadott és hatályos zárszámadási rendelettel, akkor a zárszámadási rendeletet úgy kell az önkormányzatnak elfogadnia, hogy az legkésőbb az e törvény hatálybalépését követő 30. napon hatályba lépjen.

E törvény a 408. § (1) bekezdése értelmében a veszélyhelyzet megszűnésekor lép hatályba.

Magyarország Kormánya az Alaptörvény 53. cikk (1) bekezdése alapján a 2020. március 11-én kihirdetett, a veszélyhelyzet kihirdetéséről szóló 40/2020. (III. 11.) Korm. rendelet szerinti, az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzetet a 282/2020. (VI.17.) rendeletével megszüntette. 2020. június 18. nappal megszűnt a veszélyhelyzet.

 ***Előzetes hatásvizsgálat:***

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Az előterjesztés szövegében minden esetben be kell mutatni különösen a rendelet társadalmi, gazdasági, költségvetési, környezeti, egészségi, adminisztratív terheket befolyásoló és egyéb hatásait, a rendelet megalkotásának szükségességét, a rendeletalkotás elmaradása esetén annak várható következményeit, valamint a rendelet alkalmazásához szükséges személyi, szervezeti, tárgyi és pénzügyi feltételeket.

A 2019. évi zárszámadási rendelet megalkotásának szükségessége: az önkormányzatnak törvényben foglalt kötelezettsége az adott évre költségvetési rendeletet és a költségvetés alakulásáról zárszámadási rendeletet alkotni az államháztartásról szóló 2011. évi CXCV. törvény 91. §-ban kapott felhatalmazás alapján.

A rendelet megalkotásának elmaradása esetén várható következmények: az Áht. 91. §-a alapján a zárszámadást kötelező elkészíteni, ha ez nem történik meg, a kormányhivatal törvényességi észrevételt tesz.

A rendelet alkalmazásához szükséges személyi, szervezeti, tárgyi és pénzügyi feltételek: rendelkezésre álltak.

A rendelet társadalmi, gazdasági hatása: a rendelet bemutatja a 2019. évi költségvetés végrehajtását, összeveti a költségvetési rendeletben tervezett és a ténylegesen megvalósult bevételeket és kiadásokat, valamint megállapítja a 2019. évi maradvány összegét.

A rendelet környezeti és egészségi hatása: nincs.

A rendelet adminisztratív terheket befolyásoló hatása: nincs.

***Egyeztetési kötelezettség:***

A gazdasági kamarákról szóló 1999. évi CXXI. törvény 37. § (4) bekezdése szerint a gazdasági előterjesztésnek a helyi önkormányzat képviselő-testületéhez való benyújtása előtt meg kell kérni a helyi önkormányzat területén működő, érdekelt gazdasági érdekképviseleti szervezet, valamint a gazdasági kamara véleményét. Fentiek alapján jelen előterjesztés megküldésre került a Zala Megyei Kereskedelmi és Iparkamara és Zala Megyei Kereskedelmi és Iparkamara Zalaegerszegi Térségi Szervezete részére.

Zalaegerszeg, 2020. június 19.

  ***Balaicz Zoltán sk.***

 ***polgármester***